atheofobos2: Η ΕΚΚΛΗΣΙΑ ΚΑΙ ΟΙ ΑΦΟΡΙΣΜΟΙ ΤΟΥ ΒΕΝΙΖΕΛΟΥ\ndemetrat Κυριακή, Νοεμβρίου 13, 2011 11:18:00 π.μ.\nτο γεγονός πως ο κλήρος εκτός από γελοίος είναι επικίνδυνος και εμετικός,\nτελικά αποδεικνύεται πολύ χρήσιμο εργαλείο ,ειδικά κοντέματος.\nΑυτό που είναι αξιοπρόσεχτο πάντως είναι,\nπως δεν επικαλείται αυτήν τη υστερία κανάς της προκοπής, παρά ο γνωστός γαμπρός-λαμόγιο, Δασκαλαντωνάκη.Τελικά πολλά θάπρεπε να ξέρουν οι νεώτεροι.\nίσως γιαυτό δεν έχει και πρόβλημα να ΄βρίσκεται στην ίδια κυβέρνηση με χουντικούς και τετραυγουστιανούς.\nαθεόφοβος Κυριακή, Νοεμβρίου 13, 2011 12:17:00 μ.μ.\n..παρά ο γνωστός γαμπρός-λαμόγιο, Δασκαλαντωνάκη.\nΑγαπητή μου Δήμητρα αυτή η φράση μου θυμίζει την θεωρία των Γερμανών "περί συλλογικής ευθύνης", εκτός αν θεωρείς ότι όταν παντρεύεσαι μια γυναίκα παντρεύεσαι και τα πεθερικά μαζί!\nΌσο για την κυβέρνηση εθνικής σωτηρίας μακάρι να είχαν συνεργαστεί και οι αριστερές δυνάμεις αλλά βλέπεις αυτές προτίμησαν να διατηρήσουν την ιδεολογική τους καθαρότητα και αναπτύξουν την αντιμνημονιακή τους ρητορική έστω και σε διαφορετικές πλατείες λόγω του μίσους που υπάρχει στις αλληλομισούμενες ηγεσίες και συνιστώσες τους!\nΌσο για τα μπουμπούκια και τους μπουμπούκους του ΛΑΟΣ,όσο και να μην μας αρέσει, εκπροσωπούν τμήμα του ελληνικού λαού και εκ των πραγμάτων δεν μπορούσαν να αποκλειστούν εφ΄ όσον δέχτηκαν να συμμετέχουν.\nΔυστυχώς δε, και να μου το θυμηθείς, προβλέπω πως θα είναι,χάρις στις μαλακίες όλων των άλλων, από τους κερδισμένους στις επόμενες εκλογές.\ndemetrat Κυριακή, Νοεμβρίου 13, 2011 1:30:00 μ.μ.\nμα δεν εννοώ πως η λαμογιά τού επικολλάται λόγω γάμου,την έχει κατακτήσει μόνος του.και με το σπαθί του.\nΤο '96 ως υπουργος τουρισμού, κατοπιν με τον επόμενο τουρισμού , και τέλος ως ολοκληρωμένη όντας υπουργός 2000-2004 , που όλως τυχαίως πάλι , ξεμπλοκάρουν τα πάντα όλα γιά τον Δασκαλαντωνάκη.\nΚαλά , εντάξει, όλοι το ξέρουμε πως αυτους τους φασίστες τους ψήφησε ένα κομμάτι του ελληνικού λαού, αλλά αυτό δεν τους αφαιρεί τον τίτλο.Μη τρελλαθούμε κιόλας .\nκαλό αυτό με την αριστερά.΄Κάπου αλλού , μου είπανε πως η αριστερά φταίει που φτάσαμε σ αυτό το χάλι , γιατί δεν συνεργάζονταν .\nαθεόφοβος Κυριακή, Νοεμβρίου 13, 2011 2:51:00 μ.μ.\nΣτην Ελλάδα όλοι μιλάνε ότι για να αναπτυχθούμε χρειάζονται επενδύσεις.\nΌσοι όμως επενδύσουν τα λεφτά τους εδώ πάραυτα αποκτούν τον τίτλο του κομπιναδόρου,του λαμόγιου,του κερδοσκόπου και ενός πλήθους άλλων κοσμητικών επιθέτων που χαρακτηρίζουν όποιον έχει μεγάλη επιχειρηματική δραστηριότητα.\nΣτην συγκεκριμένη περίπτωση ο Δασκαλαντωνάκης είχε αναπτύξει στην Ελλάδα την επιχειρηματική του δραστηριότητα χρόνια πριν ο Σηφουνάκης να σκεφτεί καν να ασχοληθεί με την πολιτική, επιτυγχάνοντας τελικά να έχει 21 από τα καλύτερα ξενοδοχεία στην χώρα μας.\nΧωρίς δε να θέλω να αναλάβω την υπεράσπιση του Σηφουνάκη ή του πεθερού του, που δεν τους έχω δει καν από κοντά,αυτό που θυμάμαι από τον Σηφουνάκη είναι ότι τότε που όλοι έγλυφαν τον Χριστόδουλο ήταν από τους ελάχιστους που είπε ευθαρσώς την γνώμη του για το "δημοψήφισμα" για τις ταυτότητες.\nΌσο για τους φασίστες που γράφεις πιστεύω ότι γνωρίζεις από όσα μέχρι τώρα έχω γράψει ποια είναι η εκτίμηση που τους έχω.\nΠροφανώς δε δεν ευθύνεται η αριστερά για το χάλι που φτάσαμε.\nΑυτό όμως που της καταλογίζω είναι ότι κολλημένη σε στερεότυπα του παρελθόντος ο πολιτικός λόγος που εκφέρει είναι μόνο ένα αντί σε όλα, ή παιδαριώδεις προτάσεις του τύπου το χρέος να το πληρώσει η πλουτοκρατία! :))\nΛογικός Δευτέρα, Νοεμβρίου 14, 2011 8:52:00 μ.μ.\nΔεν γαμιέται, αφού δεν θέλεις να το πληρώσει η πλουτοκρατία το χρέος, μπορείς να το πληρώσεις εσύ, δεν έχουμε πρόβλημα οι υπόλοιποι.\nαθεόφοβος Τρίτη, Νοεμβρίου 15, 2011 1:15:00 π.μ.\nΜα σαν λογικός εσύ δεν πιστεύω να νομίζεις πως η πλουτοκρατία δεν θέλει να πληρώσει το χρέος!\nΈχει συγκινηθεί από τις εμπνευσμένες ομιλίες του συντρόφου Μαντρέκα στην TV και προσπαθεί να φέρει τα κεφάλαια της από τις εξωχώριες εταιρείες που τα έχει στα νησιά Κέϋμαν, μόνο που την καθυστερεί η γραφειοκρατία!\nΣτην ανάγκη όμως θα κάνω και εγώ την καρδιά μου πέτρα και σαν γνήσιος Έλληνας κεφαλαιοκράτης που είμαι, θα τσοντάρω και εγώ με αυτά που έχω στην Ελβετία!\ndemetrat Τρίτη, Νοεμβρίου 15, 2011 4:01:00 μ.μ.\nμα δεν αναφέρομαι στην επιχειρηματικότητα.τζι αρ.\nΠαρεκτός και δεν χειρίζομαι την ελληνικήν ούτε με την απαιτούμενη μετριότητα.\nΤο ξεπούλημα των λουτρών, των δύο ξενία της περιοχής, το φράξιμο του δρόμου και του δάσους, το στοπ στο ανοιγμα των υπολοιπων εγκαταστάσεων των λουτρών, και την πάμφθηνη ενοικίαστη στον υπουργικό πεθερό μελετάω.\nΚαι επειδή έχω πάει εκεί, το λίνκ που σου εδωσα εχει πέρα γιά πέρα δίκιο.Αλλά ποιός ασχολείται τώρα μ αυτά.Να γλυτώσουμε μόνο .Κιας πουληθούμε στο διάολο.Η καλύτερα , στους χουντικούς , που έχουμε κιόλας.Που να ψάχνεις το διάολο τώρα .\nαθεόφοβος Τρίτη, Νοεμβρίου 15, 2011 8:00:00 μ.μ.\nΕπειδή όπως θα έχεις διαπιστώσει έχω την μανία ότι γράφω να το ψάχνω στις λεπτομέρειες,αναγκάστηκα να ξαναδιαβάσω την παραπομπή που έβαλες στο αρχικό σου σχόλιο σε σχέση με το "γνωστό λαμόγιο Δασκαλαντωνάκη", όπως γράφεις, τουτέστιν τον Σηφουνάκη.\nΤο κείμενο που παραπέμπεις αναφέρεται σε χρονικά διαστήματα από 5/1998 μέχρι 2002 και είναι προφανώς γραμμένο κάπου το 2003 ,χαρακτηριστικά δε δεν αναφέρει πουθενά ανάμειξη Σηφουνάκη σε όσα γράφει.\nΕίναι δε ευνόητο αυτό γιατί ο Σηφουνάκης ήταν αρκετά χρόνια πριν υπουργός Τουρισμού, δηλ το 1995-96 και από το 1996- 2000 δεν είχε κυβερνητική θέση. Από το 2000- 2004 δε ήταν Υπουργός Αιγαίου, σε άσχετο δηλαδή υπουργείο με τις τουριστικές εγκαταστάσεις στην Πελοπόννησο εκτός αν ισχύουν όσα περί "συλλογικής ευθύνης" έγραψα.\nΤέλος μπήκα και στο site της Grecotel για να δώ τι καταστροφές έχει προκαλέσει αυτό το ξενοδοχείο εκεί .\nΗ εικόνα μάλλον το αντίθετο συναίσθημα μου δημιούργησε και βρήκα απολύτως δικαιολογημένες τις διακρίσεις που έχουν πάρει αυτά τα ξενοδοχεία μεταξύ των οποίων το παλιότερο είναι το: 1993 Deutscher Reisebuero Veband (DRV)“International Environment Award”.\nκαι το πιο πρόσφατο το: 2010 TUI ECO-RESORT eco-label for quality tourism product respecting local natural and social values (El Greco, Club Marine Palace, Pella Beach, Kalliston, Olympia Oasis, Olympia Riviera Thalasso)\nΤέλος για να καταλάβεις και την αξιοπιστία του δημοσιεύματος αναφέρει για γήπεδο γκολφ 550 στρεμμάτων, το οποίο όμως δεν υπάρχει και όλες συνολικά οι εγκαταστάσεις του συγκροτήματος είναι 500 στρέμματα!\nΤο Υδροθεραπευτήριο Λουτρών Κυλλήνης ανήκει στο OLYMPIA RIVIERA RESORT της GRECOTEL με έλεγχο του ΕΟΤ(τουριστικά ακίνητα)και λειτουργεί ήδη, όπως είδα, από το 2007 .\nΑνώνυμος Τετάρτη, Νοεμβρίου 16, 2011 1:10:00 π.μ.\nΤόσα έχει κάνει ο κλήρος στην Ελλάδα , κι όμως μόνο παπάδες κ στρατιωτικούς αφήσαν στους επίσημους την 28η , αίσχος .Το ότι ψάχνεις τα πάντα τόσο σχολαστικά μ αφήνει άφωνο .\nΑνώνυμος Δευτέρα, Ιουνίου 10, 2013 6:29:00 μ.μ.\nαθεόφοβος Τετάρτη, Νοεμβρίου 16, 2011 10:00:00 π.μ.\nΤο έγραψα και σε πρόσφατο ποστ πως λόγω χαρακτήρος, όπως και στην δουλειά μου, δεν μπορώ να τσαπατσουλέψω οτιδήποτε.\nΓι΄αυτό και πάντα προσπαθώ,με ότι και να ασχοληθώ,να το ψάξω σε βάθος και από όλες τις πλευρές του ώστε το τελικό αποτέλεσμα να ικανοποιεί πρώτα έμενα.\nΑνώνυμος Κυριακή, Φεβρουαρίου 26, 2012 7:09:00 μ.μ.


Υπό μερικό έλεγχο τα πύρινα μέτωπα στη Ζάκυνθο | Η ΚΑΘΗΜΕΡΙΝΗ\nΦωτογραφία από την ιστοσελίδα ermisnews.gr\n09.08.2018 • 17:50\nΟλονύχτια μάχη με τις φλόγες έδωσαν οι πυροσβεστικές δυνάμεις για να καταφέρουν να θέσουν υπό μερικό έλεγχο τις δύο μεγάλες πυρκαγιές που ξέσπασαν σε δασική έκταση στα χωριά Κοιλιωμένος και Μαχαιράδο στο νησί της Ζακύνθου.\nΜε το πρώτο φώς της ημέρας ένα πυροσβεστικό ελικόπτερο τύπου Ερικσον, άρχισε να πραγματοποιεί ρίψεις νερού, κυρίως σε δύσβατες περιοχές στην πυρκαγιά στο χωριό Μαχαιράδο στη θέση «Καταλούπου».\n«Η νύχτα θα είναι μεγάλη στα δύο πύρινα μέτωπα. Δυνάμεις της Πυροσβεστικής και από την Πάτρα», γράφει η ιστοσελίδα της Πάτρας thebest.gr\nΑυτή τη στιγμή, όλες οι πυροσβεστικές δυνάμεις βρίσκονται στα μέτωπα, καθώς υπάρχει ο κίνδυνος αναζωπύρωσης.\nΌπως ανακοίνωσε η Γενική Γραμματεία πολιτικής Προστασίας σήμερα η Ζάκυνθος, βρίσκεται σε πολύ υψηλό κίνδυνο πυρκαγιά (κατηγορία κινδύνου 4), γεγονός που έχει θέση σε ετοιμότητα τις Αρχές του τόπου.\nΕνισχύσεις από Πελοπόννησο\nΣημαντική βοήθεια στο έργο των δυνάμεων της πυροσβεστικής υπηρεσίας Ζακύνθου, προσέφεραν σύμφωνα με πληροφορίες ενισχύσεις από την Πελοπόννησο.\nΣυγκεκριμένα, στις 22:30 στο λιμάνι της Ζακύνθου έφτασαν ένα πεζοπόρο τμήμα της 6ης ΕΜΑΚ από την Πάτρα, 5 οχήματα με 10 πυροσβέστες, καθώς και ένα όχημα με αξιωματικούς της Πυροσβεστικής Υπηρεσίας από τα Λεχαινά.\nΠρώτο θέμα στα τοπικά μέσα τα δύο μέτωπα στη Ζάκυνθο. Ολονύχτια μάχη με τις φλόγες για την Πυροσβεστική.\nΜεγάλη φωτιά και στην Ανδρο\nΠυρκαγιά ξέσπασε αργά το απόγευμα και στην Άνδρο. Όπως έγινε γνωστό από την Πυροσβεστική, η φωτιά καίει χαμηλή βλάστηση σε κορυφογραμμή στην περιοχή Αμμόλοχος στα βόρεια του νησιού, ωστόσο λόγω των ισχυρών ανέμων πήρε γρήγορα διαστάσεις.\nΓια την κατάσβεση της πυρκαγιάς επιχειρούν πέντε οχήματα της Πυροσβεστικής Υπηρεσίας με δέκα άνδρες, δύο οχήματα εθελοντών, μια υδροφόρα του Δήμου και δύο αεροσκάφη Canadair.


kolotoubes: Ερευνα για τον Αντρίκο Παπανδρέου διέταξε ο Γρ. Πεπόνης\nΕρευνα για τον Αντρίκο Παπανδρέου διέταξε ο Γρ. Πεπόνης\nΠεραιτέρω έρευνα στην υπόθεση των CDS (ασφάλιστρα κινδύνου) που συνδέθηκε με τον αδελφό του πρώην πρωθυπουργού, κ. Αντρίκο Παπανδρέου διέταξε ο οικονομικός εισαγγελέας κ. Γρηγόρης Πεπόνης. Ο κ. Πεπόνης καλεί τον εισαγγελέα Πρωτοδικών κ. Αριστείδη Κορέα να διερευνήσει τα εξής:\nα) Ποια ήταν ακριβώς η σχέση του Αντρίκου Παπανδρέου στη διεθνή εταιρεία διαχείρισης κεφαλαίων Unigestion, την περίοδο 2009-2012.\nβ) Αν η επίμαχη εταιρεία προμηθεύτηκε cds για το ελληνικό χρέος.\nγ)Αν ο αδελφός του πρώην πρωθυπουργού είχε δικαίωμα υπογραφής.\nδ) Αν πουλήθηκαν cds από το Ταχυδρομικό Ταμιευτήριο στη συγκεκριμένη εταιρεία και\nε) αν η αγορά και προμήθεια συνδέεται με εσωτερική πληροφόρηση που τυχόν είχε η εταιρεία.\nΤα στοιχεία που ζητούνται, μέσω δικαστικής συνδρομής, θα διαβιβαστούν στον ΣΔΟΕ και σε οικονομικούς πραγματογνώμωνες. υπενθυμίζεται ότι ο κ. Κορέας είχε ζητήσει να αρχειοθετηθεί η υπόθεση λόγω ελλείψεως στοιχείων αλλά ο κ. Πεπόνης αρνήθηκε να επικυρώσει την αρχειοθέτηση και ζήτηση περαιτέρω προανακριτικές πράξεις. Είχε προηγηθεί αίτημά του να απέχει από την υπόθεση για λόγους ευπρέπειας αφού ήταν μία από τις δικογραφίες για τις οποίες κατήγγειλε ότι δέχτηκε παρεμβάσεις. Το Συμβούλιο Εφετών όμως απέρριψε το αίτημά του με το σκεπτικό ότι ο εισαγγελέας είναι ανεξάρτητος και δεν επηρεάζεται.


Κυριάκο σε ενοχλεί ο Πέτρος αλλά όχι η Νίκη που ήταν αντιπρόεδρος στην Ιντρακόμ και στο Ίδρυμα Κόκκαλη; | Documento\nΔιαβάζετε: ΚΥΡΙΑΚΟ ΣΕ ΕΝΟΧΛΕΙ Ο ΠΕΤΡΟΣ ΑΛΛΑ ΟΧΙ Η ΝΙΚΗ ΠΟΥ ΗΤΑΝ ΑΝΤΙΠΡΟΕΔΡΟΣ ΣΤΗΝ ΙΝΤΡΑΚΟΜ ΚΑΙ ΣΤΟ ΙΔΡΥΜΑ ΚΟΚΚΑΛΗ;\nΚυριάκο σε ενοχλεί ο Πέτρος αλλά όχι η Νίκη που ήταν αντιπρόεδρος στην Ιντρακόμ και στο Ίδρυμα Κόκκαλη;\nΣτιγμιότυπο από εκδήλωση του Ιδρύματος Κόκκαλη με τους ομοτράπεζους Πέτρο Κόκκαλη, Νίκη Τζαβέλα, Ευάγγελο Βενιζέλο\n29.03.2019 | 10:07\n29.03.2019 | 14:47\n«Το γαρ πολύ της θλίψεως» πλακώνει την Πειραιώς και πιο συγκεκριμένα το γραφείο του Κυριάκου Μητσοτάκη. Το μένος του για την υποψηφιότητα του Πέτρου Κόκκαλη τον έχει κάνει να ξεχάσει τα ιερά και τα όσια του κόμματος του.\n«Διαπλοκή» αλά καρτ\nΟι επιχειρήσεις Λάτση (Eurobank, Wind) ήταν στην πρώτη λίστα με φοροφυγάδες που είχε ονομαστεί Lux-Leaks. Το σκάνδαλο του Λουξεμβούργου. Οι εταιρείες είχαν κάνει μυστική συμφωνία με το Λουξεμβούργο αποκρύπτοντας τεράστια ποσά για να γλυτώσουν τη φορολογία. Tα σχετικά ρεπορτάζ είχαν συνταράξει τον ευρωπαϊκό τύπο, αλλά στην Ελλάδα οι σχετικές εταιρείες είχαν τη γνωστή ασυλία από τη μεγάλη μερίδα των γνωστών ...media!\nΚαι φυσικά, όπως έσπευσε κατόπιν εορτής και η Ντόρα να καταγγείλει και ο Σωκράτης Κόκκαλης ήταν στα Panama Papers.\nΟ κ. Πέτρος Κόκκαλης ήταν μέσα στα Panama papers. Φανταστείτε η ΝΔ να κατέβαζε υποψήφιο ευρωβουλευτή που να ήταν στις λίστες αυτές. #athina984\n— Ντόρα Μπακογιάννη (@Dora_Bakoyannis) March 27, 2019\n1η επιλαχούσα, ατυχήσασα δηλαδή, στις ευρωεκλογές του 2014, η κυρία Τζαβέλα με πλούσιο βιογραφικό – κανονικό, όχι όπως του Κυριάκου – στον ιδιωτικό τομέα και θαυμάστρια των Λάτση και Κόκκαλη δεν ενοχλεί λοιπόν τον Κυριάκο ούτε βλέπει σημάδια διαπλοκής στην δική του επιλογή. Αντιθέτως υποψηφιότητα του Πέτρου Κόκκαλη είναι καραμπινάτη διαπλοκή του ΣΥΡΙΖΑ.\nΑυτό είναι το φόντο, εκεί που κινήθηκε επαγγελματικά η κυρία Τζαβέλα, χωρίς φυσικά να υπονοούμε κάτι για τη δική της ακεραιότητα. Απλώς επειδή η Νέα Δημοκρατία του Κυριάκου ξεχνάει, καλό είναι να θυμόμαστε οι υπόλοιποι.\nΚαταγγελία διαπλοκής αλά καρτ δεν υπάρχει. Σωστά;\n«Νίκη, welcome back»\nΗ κυρία Τζαβέλα σε συνέντευξη που είχε δώσει στο «Πρώτο Θέμα» (Μάιος 2014) είχε μιλήσει για τη θητεία της στο Ίδρυμα Λάτση, στο Ίδρυμα Κόκκαλη και τη θέση της ως αντιπροέδρου της Ιντρακόμ. Διαβάστε το σχετικό απόσπασμα:\n«Φτιάξαμε μια σχολή στο Πωγώνι της Ηπείρου, απ’ όπου βγήκε η πρώτη εκπαιδευμένη γενιά τεχνικών βορειοηπειρωτών» λέει. Θυμάται τον Μακαριστό Σεραφείμ σαν έναν πραγματικά χαρισματικό άνθρωπο, ο οποίος της δίδαξε πολλά. «Έχω κρατήσει μια συμβουλή που μου είχε δώσει. Μου έλεγε πως, όταν είσαι το Νο1 κάπου και πρέπει το διοικητικό συμβούλιο να πάρει μια απόφαση, αν δεν έχεις διασφαλίσει την πλειοψηφία, δεν θα πας στο συμβούλιο. Θα προτιμήσεις να σπάσεις το πόδι σου και να μπεις στο νοσοκομείο, γιατί δεν πρέπει να καταλάβουν πως δεν έχεις την πλειοψηφία». Όσο για τον Γιάννη Λάτση, δηλώνει πως είναι η πιο εντυπωσιακή προσωπικότητα που έχει γνωρίσει. «Ο καπετάν Γιάννης είχε μεγάλη διορατικότητα και μεγάλο πάθος για την Ελλάδα. Τόσο πάθος και αγάπη για την Ελλάδα έχω δει σε ελάχιστους Έλληνες» λέει.\nΜετά από τέσσερα χρόνια στο Ίδρυμα Λάτση, δημιούργησε με τον Σωκράτη Κόκκαλη το Ίδρυμα Κόκκαλη. «Εκεί διαχειρίστηκα ένα πολύ μεγάλο πρόγραμμα για όλη τη νοτιοανατολική Ευρώπη, τη Μέση Ανατολή και τον αραβικό κόσμο, για το πανεπιστήμιο Harvard. Μια εμπειρία χάρη στην οποία απέκτησα βαθιά γνώση όλης αυτής της περιοχής και έκανα εκατοντάδες καλούς φίλους. Με ένα μικρό διάλειμμα, όταν πήγα στην οργανωτική επιτροπή των Ολυμπιακών Αγώνων της Αθήνας, επέστρεψα ως αντιπρόεδρος της Intracom» λέει μιλώντας με θαυμασμό για τον Σωκράτη Κόκκαλη και προσθέτει: «Εκεί με υποδέχτηκε με μια τεράστια ανθοδέσμη και μια κάρτα που έγραφε “Welcome back”. Ο Σωκράτης Κόκκαλης είναι το πιο δυνατό μυαλό που έχω συναντήσει στη ζωή μου, με αγάπη για την πατρίδα και κοσμοπολίτικη θεώρηση των πραγμάτων. Έχω μεγάλη αγάπη και σεβασμό γι’ αυτόν και την οικογένειά του».\nΔιαβάστε ακόμη: ΣΥΡΙΖΑ: «Σε λίγο θα μας πουν ότι ο Μαρινάκης πληρώνει τους λογαριασμούς στην Κουμουνδούρου...»


Έκτακτη γενική συνέλευση μετόχων πραγματοποίησε το «Ελ. Βενιζέλος». Προς μη καταβολή μερίσματος έως και το 2020 - Metaforespress\nΈκτακτη γενική συνέλευση μετόχων πραγματοποίησε το «Ελ. Βενιζέλος». Προς μη καταβολή μερίσματος έως και το 2020\nΈκτακτη γενική συνέλευση μετόχων πραγματοποίησε, πριν από λίγες ημέρες, το αεροδρόμιο «Ελ. Βενιζέλος», με κεντρικό θέμα τις διαδικασίες για την εφάπαξ καταβολή του τιμήματος των 1,38 δις. ευρώ, το οποίο αντιστοιχεί στην 20ετή παράταση της υφιστάμενης σύμβασης παραχώρησης.\nΓια την καταβολή του τιμήματος των 1,38 δις. ευρώ (1,1 δις. η καθαρή αξία + ΦΠΑ), το αεροδρόμιο «Ελ. Βενιζέλος» εκτιμάται ότι θα εκταμιεύσει 600 εκατ. από τα ταμειακά του διαθέσιμα, ενώ το υπόλοιπο ποσό (περίπου 670 εκατ.) θα εξασφαλισθεί μέσω τραπεζικών ιδρυμάτων.\nΠαράλληλα, ο σχεδιασμός προβλέπει τη μη καταβολή μερίσματος το 2018 και πιθανότατα το 2019 και το 2020, εκτός κι εάν οι επιδόσεις του αεροδρομίου αγγίξουν τις πιο αισιόδοξες προβλέψεις.\nΣημειώνεται ότι, στις 12 Δεκεμβρίου, η ΕΕ ενέκρινε την παράταση της σύμβασης παραχώρησης του «Ελ. Βενιζέλος», σημειώνοντας ότι το τίμημα που θα καταβληθεί από τον ΔΑΑ αντιστοιχεί στην αγοραία τιμή.\n«Ως εκ τούτου, ο ΔΑΑ δεν θα επωφεληθεί από κρατική ενίσχυση υπό τη μορφή αδικαιολόγητα χαμηλού τιμήματος για την σύμβαση παραχώρησης», ανέφερε, στην σχετική της απόφαση, η Επιτροπή, συμπληρώνοντας ότι «η Επιτροπή συνεργάστηκε ενεργά με τις ελληνικές αρχές για την επίτευξη αυτού του θετικού αποτελέσματος, που είναι μία από τις σημαντικότερες οικονομικές συναλλαγές, στο πλαίσιο του ελληνικού προγράμματος ιδιωτικοποιήσεων».\nΠλέον, μετά το «πράσινο φως» της ΕΕ ακολουθεί η κύρωση της σύμβασης στη Βουλή, ενώ το επόμενο βήμα είναι η πώληση του 30% του «Ελ. Βενιζέλος», κυριότητας του ΤΑΙΠΕΔ.\nΣτα 140,05 εκατ. τα καθαρά κέρδη του 2017\nΣε οικονομικό επίπεδο, σημειώνεται ότι, πέρσι, τα καθαρά κέρδη του «Ελ. Βενιζέλος» ανήλθαν στα 140,05 εκατ. ευρώ, έναντι 132,4 εκατ. το 2016.\nΑντίστοιχα, τα λειτουργικά έσοδα έφτασαν στο ποσό των 433,5 εκατ., αυξημένα κατά 6,61% (ή κατά 26,9 εκατ.) σε σχέση με το προηγούμενο οικονομικό έτος, κυρίως λόγω της αύξησης της επιβατικής κίνησης και της βελτιωμένης απόδοσης των εσόδων από εμπορικές δραστηριότητες.\nΤα λειτουργικά έξοδα αυξήθηκαν κατά 14,3 εκατ. ή 10,58%, κυρίως λόγω των πρόσθετων απαιτήσεων κόστους ως επακόλουθο της αυξημένης κίνησης, των εφάπαξ εξόδων για υπηρεσίες συμβούλων, νομικές υπηρεσίες και λοιπών εξόδων που σχετίζονται με την επέκταση της σύμβασης παραχώρησης (5,9 εκατ.), καθώς και λόγω της συνολικής ετήσιας επίδρασης του μεταβλητού τμήματος της «Αμοιβής Χορήγησης ∆ικαιωμάτων» (8,4 εκατ.).\nΝέο ρεκόρ επιβατών το 2018\nΤο αποτέλεσμα αυτό οφείλεται, κυρίως, στην διαρκή άνοδο της διεθνούς κίνησης (+1,5 εκατ. επιβάτες ή +12%), ενώ η κίνηση εσωτερικού σημείωσε μικρή άνοδο (+2%), κυρίως λόγω της μειωμένης προσφοράς θέσεων κατά τις χειμερινές περιόδους.\nΤο αεροδρόμιο πέτυχε νέο ρεκόρ το 2018 και θα ξεπεράσει τους 24 εκατ. επιβάτες.\nTags:ΑΕΡΟΔΡΟΜΙΟ "ΕΛ. ΒΕΝΙΖΕΛΟΣ"ΑΕΡΟΔΡΟΜΙΟ ΑΘΗΝΑΣΔΑΑ\nΆνοδος επιβατών 10,1%, στο 11μηνο, στα ελληνικά αεροδρόμια. Έχει επιτευχθεί ρεκόρ από τον Οκτώβριο


«Η επιστροφή του Μακρόν στις θεμελιώδεις ευρωπαϊκές αρχές του» : Ανιχνεύσεις\n6/3/19\t| 1\t| 0\t| 977 εμφανίσεις\nΤου ΑλκηΚαλλιαντζίδη , Οικονομολόγου, alkis@kalkis.eu www.kalkis.eu\nΜέσα από μια τετρασέλιδη επιστολή, που μεταφράστηκε σε 24 γλώσσες και στάλθηκε σε 28 χώρες για δημοσίευση στις 4-3-2019, ο Μακρόν δείχνει ότι έχει ακόμη πολιτικό σφυγμό. Όχι μόνο δεν καθηλώθηκε πολιτικά από την υπόθεση Μπεναλλά και το κίνημα των «κίτρινων γιλέκων», αλλά επιχειρεί να ηγηθεί της ευρωπαϊκής μεταρρύθμισης. Πράγματι μέσα από την επιστολή, που θα διαβάσετε και στον ελληνικό τύπο, σκιαγραφεί το ευρωπαϊκό του σχέδιο για την «αναγέννηση της Ευρώπης» με μια δεκαριά προτάσεων, ομαδοποιημένων σε 3 θεματικές ενότητες : «ελευθερία, προστασία και πρόοδος». Οι προτάσεις αυτές πρέπει να συγκεκριμενοποιηθούν μέσα από μια «διάσκεψη για την Ευρώπη» την οποία ο Γάλλος πρόεδρος, αν και απομονωμένος, ελπίζει να διοργανώσει μέχρι τα τέλη του 2019. Με την ευκαιρία αυτή, η δυνατότητα «αναθεώρησης των ευρωπαϊκών συνθηκών» δεν πρέπει να θεωρείται ταμπού. Αλλά η μεγάλη φιλοδοξία του της «κυριαρχικής, ενωμένης και δημοκρατικής Ευρώπης», που εκφράστηκε κατά την ομιλία του στη Σορβόννη τον Σεπτέμβριο 2017, απομακρύνεται.\nΗ ενωμένη Ευρώπη μοιάζει σήμερα με μια χίμαιρα κατά πολλούς. Με πρώτους και καλύτερους τους Βρετανούς που ψήφισαν το Brexit αλλά τώρα κάνουν βήμα σημειωτόν μπροστά στην έξοδο ! Κι όμως η Ευρώπη εξακολουθεί να αποτελεί λόγο υπεράσπισής της, διότι είναι πολλά υποσχόμενη, εξηγεί η χρονογράφος Françoise Fressoz σε άρθρο της στην ηλεκτρονική έκδοση της εφημερίδας Le Monde στις 4-3-2019. Όσοι κακόπιστοι πίστευαν ότι ο «ευρύς εθνικός διάλογος» που ολοκληρώνεται επιτυχώς στις 15 Μαρτίου 2019, θα επισκίαζε την ευρωπαϊκή προεκλογική εκστρατεία του Μακρόν, έπεσαν έξω. Αυτό δείχνει το διπλανό δημοκοπικό ιστόγραμμα που δημοσίευσε στις 28-2-2019 η εφημερίδα Les Echos. Τι μας δείχνει ; Ο Μακρόν και η Λεπέν ισοβαθμούν με 22% στην 1η θέση της πρόθεσης ψήφου για τις ευρωεκλογές. Κι όμως η Λεπέν είχε κερδίσει στις προηγούμενες ευρωεκλογές, ενώ ο Μακρόν έφτυσε το γάλα της μάνας του από τις 17 Νοεμβρίου 2018 που άρχισαν οι διαδηλώσεις.\nΕκείνοι που προέβλεπαν τη διενέργεια δημοψηφίσματος την ίδια ημέρα με τις ευρωεκλογές της 26ης Μαΐου 2019, για να προσπαθήσει ο Μακρόν να τερματίσει την κρίση των «κίτρινων γιλέκων» και να εκτρέψει έτσι αλλού τη συζήτηση, έκαναν λάθος. Φαίνεται ότι στο DNA του Emmanuel Macron υπάρχει τόσο η Γαλλία, όσο και η Ευρώπη. Αυτά τα δύο τα συνδέει. Θεωρεί ότι δεν μπορεί να μετασχηματίσει τη χώρα του, χωρίς την αλλαγή της Ευρωπαϊκής Ένωσης.\nΕξ ου και ο Γάλλος πρόεδρος έκανε το εναρκτήριο λάκτισμα της ευρωπαϊκής καμπάνιας του κόμματός του μέσω μιας συνέντευξης που παραχώρησε την Κυριακή 3 Μαρτίου 2019 στο ιταλικό δημόσιο κανάλι RAI 1 για να ακολουθήσει την Τρίτη 5 Μαρτίου, στον γαλλικό, στον ευρωπαϊκό, αμερικανικό και κινεζικό Τύπο η παραπάνω ανοιχτή επιστολή του για την Ευρώπη. Τι κι αν δεν ορίστηκε ακόμα ο ή η επικεφαλής του ευρω-ψηφοδελτίου του !\nΔύο χρόνια μετά την εκλογή του στην προεδρία, η επιτευχθείσα πρόοδος από την πολιτική του είναι τόσο μικρή, που ο Μακρόν θα είχε κάθε λόγο να υποχωρήσει. Κι όμως αντίθετα δεν κάνει πίσω. Η Ευρώπη παραμένει για τον Μακρόν στις πρώτες προτεραιότητές του. Την υπερασπίζεται, ενάντια στους εθνικιστές και ευρωσκεπτικιστές. Παρόλο ότι η κρίση των «κίτρινων γιλέκων» τον έχει βαθειά ταλαιπωρήσει, δεν έχει αλλάξει όμως θεμελιωδώς το πολιτικό τοπίο. Η αριστερά και η δεξιά παραμένουν στη Γαλλία τόσο αδύναμες, τόσο βαλλόμενες, ώστε ο Μακρόν φαίνεται μόνος του να μπορεί να συνεχίσει να μάχεται τα ακροαριστερο-ακροδεξιά άκρα. Αυτή η αντιπαράθεση ήταν εξάλλου ο κινητήριος μοχλός της εκλογικής του νίκης το 2017. Ας μη το ξεχνάμε. Τώρα η ίδια αντιπαράθεση γίνεται το στοίχημα της ευρωεκλογικής μάχης, διότι παντού οι ευρωπαϊκές δημοκρατίες είναι άρρωστες, οι άνθρωποι θυμωμένοι και οι δύο μεγάλες πολιτικές δυνάμεις που κυριαρχούσαν στο Ευρωκοινοβούλιο – οι Χριστιανοδημοκράτες και οι Σοσιαλδημοκράτες – χάνουν έδαφος. Γεγονός που ανοίγει το δρόμο σε άλλες κοινοτικές συνθέσεις.\nΓια τον Μακρόν φαίνεται ότι οι γαλλικές και οι ευρωπαϊκές μάχες είναι ένα και το αυτό. Προσφέρονται για την ίδια εποπεία. Για μια νέα και ανατρεπτική δύναμη που θα έρθει (;) να δυναμιτίσει το παλιό ευρωπαϊκό σύστημα πτώχευσης για να επαναπροσδιορίσει τα πάντα. Το όραμα αυτό είναι τόσο επαναστατικό όσο και το λαϊκιστικό όραμα διάλυσης της Ευρωπαϊκής Ένωσης.\nΤο ερώτημα είναι, αν ο γάλλος πρόεδρος θα βρει αρκετούς συμμάχους στην Ευρώπη για να κάνει τον αγώνα του αξιόπιστο… Μέχρι την ώρα που γράφονται αυτές οι γραμμές, οι αντιδράσεις στον μη γαλλικό τύπο είναι μάλλον θετικές ως προς την επιστολή Μακρόν. Ενώ δυο πρώην πρωθυπουργοί ο Alain Juppé (αριστερά) και ο Jean–Pierre Raffarin (δεξιά) βγήκαν ανοιχτά και τον υποστηρίζουν, σε βάρος του κόμματός τους των Ρεπουμπλικάνων. Σήμερα δε το πρωί και η Σεγκολέν Ρουαγιάλ, πρώην υπουργός των σοσιαλιστών, εξέφρασε την θετικότητά της για την επιστολή Μακρόν στην τηλεοπτική εκπομπή «Οι 4 αλήθειες» του καναλιού France 2.\nΔυστυχως ο ολιγιστος για την Γαλλια -των Ντε Γκωλ , Μιτεραν κλπ- κ. Μακρον κατηντησε να γραφει επιστολες , οι οποιες διαβαζονται και γνωριζουμε που καταληγουν -οπως ολες οι επιστολες-.\nΤον στηριζουν οι Γκωλικοι και η κα Σεγκολεν ,-η ζωντοχηρα του κ . Ολαντ -και για να μειωσουν την επιρροη της κας Λεπεν -που καθως φαινεται θα σαρωσει τον Μακρονισμο-και περισσοτερο γιατι θα τον διαδεχθουν, οταν απογυμνωθει μετα τις Ευρωεκλογες.\nΜε πυγολαμπιδες και ασυνεπεις δεν ”φκιαχνεται” ουτε η Γαλλια , ουτε ο κοσμος -και φυσικα ουτε η Ελλδα μας , που μας ” κοπτει”.\n« Αλβανία: Ο Καραμέλος στη θέση του Ντούλε;\nΓιατί οι Ευρωεκλογές δεν ενδιαφέρουν κανέναν »


"GrevenaLive 24" - Vatolakkiotis: 04/09/11\nΤι κοινό έχουν Τζούλια και Σάσα Μπάστα με τα εκρηκτικά;\nΒόμβες ή Σεξοβόμβες;\nΤι κοινό μπορεί να έχουν οι πανέμορφες Τζούλια Αλεξανδράτου και Σάσα Μπάστα με τα εκρηκτικά;\nΟ δρόμος της πορνείας!!!\nΔΕΙΤΕ: Μέρα μεσημέρι στην 3η Σεπτεμβρίου το «ψάρεμα» των πελατών, λίγες δεκάδες μέτρα από το\nΠοια διάσημη τραγουδίστρια ξέχασε να φορέσει... φούστα;\nΦουλάρι πάντως...φόρεσε!!! Είναι μικρή ακόμα, μόνο 18 ετών αλλά παρ΄ όλα αυτά τα περιοδικά, οι εφημερίδες και τα\nΤα δέκα πιο διάσημα τέρατα του κόσμου!\nΗ ανθρωπότητα πάντα σαγηνευόταν από τα τέρατα. Μυθολογίες απ’ όλο τον κόσμο περιλαμβάνουν\nΗ sex tape της Σίσσυς Χρηστίδου!\nΗ Σίσσυ Χρηστίδου αποκάλυψε πως σε μια ιστοσελίδα ΧΧΧ υπάρχει ένα βιντεάκι που υποτίθεται ότι δείχνει εκείνη σε ερωτικές περιπτύξεις...\nΔΕΙΤΕ ΤΙ ΕΙΠΕ Η ΠΑΡΟΥΣΙΑΣΤΡΙΑ\n...Βέβαια στην συγκεκριμένη sex tape δεν πρωταγωνιστεί η παρουσιάστρια , αλλά μια κυρία που της μοιάζει και ζήτησε από τη Δίωξη Ηλεκτρονικού Εγκλήματος αν μπορεί να παρέμβει.\nΤο βομβαρδιστικό τύπου Dornier 17 κατέπεσε στη θαλάσσια περιοχή ανοιχτά του Kent στη νοτιοανατολική Βρετανία το 1940 κατά τη διάρκεια της\nΒιντεοκλήση από το PC σε κινητά μέσω Skype\nΗ νέα έκδοση του Skype πάει τις τηλεπικοινωνίες ένα βήμα παραπέρα.\nΠιο συγκεκριμένα, η αναβαθμισμένη έκδοση 5.3, προσφέρει στους χρήστες μια\nΠροιόν θαύμα κατά της κυτταρίτιδας!\nΜια θαυματουργή κρέμα που υποτίθεται ότι εξολοθρεύει την κυτταρίτιδα μέσα σε εννέα λεπτά είναι η Adonia LegTone serum και θεωρείται\nΡίξτε απλά μια ματιά στους πίνακες...\nΕιναι η Ελλάδα η πιο υπερχρεωμένη χώρα στην Ευρώπη η στον κόσμο ανάλογα με το μέγεθός της όπως\nΧωρίς ελέγχους τα ματς στο πρωτάθλημα!!!\nΚάτι παραπάνω από πιθανό είναι το σενάριο να μην πραγματοποιηθούν δειγματοληπτικοί έλεγχοι στα αυριανά\nΟ Κατακλυσμός του Νώε, ξεκίνησε από το Αιγαίο”\n“Ο Κατακλυσμός του Νώε, έχει αποτελέσει πολλές φορές αντικείμενο έρευνας των επιστημόνων, οι οποίοι αναζητούν μία\nΠουλί ψαρέυει σαν άνθρωπος!\nOΛΥΜΠΙΑΚΟΣ: Aυτός θα είναι ο νέος Ντουντού!!!\nΝτουντού Σεαρένσε τέλος, λοιπόν.\nΟ Βραζιλιάνος αγωνίστηκε τρία χρόνια στον Ολυμπιακό μας...\nΦωτιές στη Χαλκιδική ΤΩΡΑ\nΣυναγερμός στην Πυροσβεστική Χαλκιδικής από Δύο ξεχωριστές φωτιές στη χερσόνησο της Σιμωνίας .Η πρώτη φωτιά μένετε στην\nΔΕΙΤΕ: Όταν ο Κανάκης είχε μαλλιά!\nΔΕΙΤΕ: Τόσο παλιά, όσο και... μακριά...\nΣτα πρώτα βήματά του στο TV 100 ο Αντώνης Κανάκης δεν έμοιαζε καθόλου με τον άντρα που\nΚυλικείο Ελληνικού υπουργείου, ζητά, "νέες, εμφανίσιμες κοπέλες"\nΌταν σας λέμε για κράτος "μπουρδέλο" δεν έχουμε άδικο...\nΕντάξει ρε ! Δεν είναι το κυλικείο του υπουργείο κονσομανσάδικο...Εκτός και αν δεν έχουν να κάνουν τίποτα οι\nΠέθανε ξαφνικά ο αθλητικογράφος Λάζαρος Μουρκάκος\nΈφυγε ξαφνικά από τη ζωή ο αθλητικογράφος Λάζαρος Μουρκάκος. Πέθανε ξαφνικά στα 45 του χρόνια με\nβίντεο!!! Φονική αμμοθύελλα σάρωσε αυτοκινητόδρομο! Οκτώ νεκροί και καραμπόλα 80 οχημάτων!\nΠρωτοφανής τραγωδία στη βόρεια Γερμάνια.\nΔείτε συγκλονιστικό βίντεο!\nΤο περιστατικό έγινε σε μεγάλο\nΗ Διοίκηση του Οργανισμού Γεωργικών Ασφαλίσεων φαίνεται ότι, επιτέλους, αποφάσισε -έστω και πολύ αργά – να δώσει τέρμα στο σοβαρότατο\nΣάλος από τον καυγά του βουλευτή Μαγκούφη με γυναίκα στα διόδια της Φθώτιδας. Την πήρε ασθενοφόρο!..\nΕισηγητής του νομοσχεδίου Ρέππα ο Μαγκούφης.\nEπεισόδιο στα διόδια της Αγ. Τριάδας στο Μώλο Φθιώτιδας, με πρωταγωνιστή τον\nΑπίστευτο: προπονητής σε αγώνα του ρουμανικού πρωταθλήματος αντίκρυσε κόκκινη κάρτα από διαιτητή μετά από έξαλλο\nΧρεοκρατία / Deptocracy:όλο το ντοκυμαντερ! (Αξίζει τον κόπο να το δείτε, θα μάθετε περισσότερα σε μία ώρα απ’όσα σας λένε όλοι οι δημοσιογράφοι μαζί ένα χρόνο τώρα!)\nΌταν η δημοκρατία υποτάχθηκε στο χρέος!!!\nΓια πρώτη φορά στην Ελλάδα, ένα ντοκιμαντέρ με\nΣτηρίξτε τους Έλληνες..Αγοράζουμε ελληνικά προϊόντα!!!\nΛηστές με Καλάσνικοφ, απήγαγαν διευθυντή τράπεζας στο Τολό!..\nΠήραν μαζί τους το χρηματοκιβώτιο...\nΈξι ληστές, οπλισμένοι με Καλάσνικοφ, εισέβαλαν στο υποκατάστημα της ALPHA BANK, στο Τολό, άρπαξαν το χρηματοκιβώτιο και πήραν μαζί τους φεύγοντας το διευθυντή της\nΤους σκότωσε το γάλα!!!\nΤρία παιδιά πέθαναν και περισσότεροι από 30 άνθρωποι νοσηλεύονται με δηλητηρίαση στο νοσοκομείο μετά την\nΔείτε live streaming φωλιά αετού με τα...αετοπουλάκια!\nΑΠΟΛΑΥΣΤΕ ΤΗΝ ΦΥΣΗ!!!\nΓιατί λιποθύμησε η Μενεγάκη, εγκυμοσύνη [video]\nΔύο φορές φέρεται να λιποθύμησε η Ελένη Μενεγάκη στην εκπομπή της. Γιατί λιποθύμησε η Μενεγάκη και τι ακούγεται για\nΒίντεο - σοκ ! Αυτοπυρπολήθηκε σε πλατεία του Άμστερνταμ.\nΈνας 36χρονος αυτοπυρπολήθηκε σε κεντρική πλατεία του Άμστερνταμ, μπροστά σε δεκάδες περαστικούς, πολλοί από τους οποίους έσπευσαν να τον βοηθήσουν αλλά χωρίς αποτέλεσμα!Το τραγικό περιστατικό συνέβη νωρίς το μεσημέρι της Πέμπτης στην πλατεία Dam. Ο άνδρας έριξε πάνω του εύφλεκτο υγρό και στη συνέχεια έβαλε φωτιά, με αποτέλεσμα να χάσει την ζωή του στο νοσοκομείο όπου μεταφέρθηκε.\nΠανικός επικράτησε στην πλατεία, με τους περαστικούς να σπεύδουν σε βοήθεια, όσο ο 36χρονος ούρλιαζε από τον πόνο...\nΣύμφωνα με δημοσιεύματα, ο 36χρονος καταγόταν από το Ιράν και ζούσε στην χώρα για αρκετά χρόνια, χωρίς να έχουν γίνει δεκτά τα δεκάδες αιτήματά του για πολιτικό άσυλο. Μάλιστα, αυτός φαίνεται πως ήταν και ο λόγος που τον οδήγησε στο να βάλει τέλος στη ζωή του με τον φρικιαστικό αυτό τρόπο.\nΔείτε το βίντεο - σοκ όπως καταγράφθηκε από περαστικό\nΆγρια επεισόδια στη χωματερή Α. Λιοσίων - Σκότωσαν δύο άτομα με καραμπίνα!\nΑφορμή για τις συμπλοκές στάθηκε η προσπάθεια να πάρουν αντικείμενα για να τα πουλήσουν.\nΚαλές καιρικές συνθήκες σε ολόκληρη τη χώρα, με λίγες νεφώσεις και μεγάλη άνοδο...\nΗ θερμοκρασία θα\nΑνάκληση των δελτίων των ποδοσφαιριστών του Ιωνικού και του Εθνικού που αποκτήθηκαν τον Ιανουάριο αποφάσισε η ΕΠΟ!\nΑπόφαση σοκ για τον Ιωνικό και τον Εθνικό έλαβε η Επιτροπή Ιδιότητας και Μετεγγραφών της ΕΠΟ, καθώς ανακάλεσε τα δελτία των\nΟι συγκρίσεις είναι...περιττές!!! Δείτε και θα καταλάβαιτε...\nΟ δρόμος αυτός είναι στην Ιαπωνία, αμέσως μετά τον σεισμό - 17-3-2011-. Δίπλα ακριβώς είναι ο ίδιος δρόμος 6 ημέρες\nΔΕΙΤΕ: Παιδί χωρίς χέρια κέρδισε διαγωνισμό καλλιγραφίας!\nΔεν έχει τίποτα να ζηλέψει από τους συμμαθητές του...Η δύναμη της θέλησης ήταν αρκετή, ώστε ο\nΤρίκαλα: Ξεκαθαρίζει για Κοντογουλίδη!!!\nΣτην προπόνηση του Σαββάτου (9/4) θα μάθει ο προπονητής των Τρικάλων Γιώργος Βαζάκας, αν θα μπορεί να υπολογίσει στις\nΠόσο μικρή είναι η μικρότερη μέση «δαχτυλίδι»;\nΠιο μικρή από όσο μπορείτε να φανταστείτε και με δική της θέση στο βιβλίο ρεκόρ Guinness.\nΗ Cathie Jung έχει μέση 38,1 εκατοστά και μοιάζει με\nΜανώλης Λιδάκης: «Έχω κοντέψει να πεθάνω τρεις φορές»\nΣε μια από τις σπάνιες συνεντεύξεις του ο Μανώλης Λιδάκης μιλάει στην... Έλενα Κατρίτση και στην\nΈφυγε από τη ζωή η Μόνικα Βασιλείου!\nΦτωχότερο από σήμερα το κυπριακό θέατρο.\nΤην τελευταία της πνοή άφησε το μεσημέρι, μετά από πολύχρονη μάχη με τον καρκίνο η μεγάλη ηθοποιός Μόνικα Βασιλείου.\nΓεννήθηκε στην Μυτιλήνη και ολοκλήρωσε τις σπουδές της στην υποκριτική στην Σοβιετική Ένωση. Συμμετείχε σε πολλές ταινίες, σειρές και θεατρικές παραστάσεις σε Ελλάδα και Κύπρο.\nΤεράστιο είναι το θεατρικό έργο που αφήνει πίσω της.\nΠανικός στον Γαλατά Τροιζηνίας με τους δράστες να κάνουν χρήση των όπλων τους.\nΌλα ξεκίνησαν λίγο μετά τις\nΚι όμως, έχει κυτταρίτιδα!\nΚανείς δεν περίμενε πως το σώμα της 22χρονης Frankie Sandford θα είχε ατέλειες.\nΚι όμως, ο φακός την εντόπισε στα\nΈνα 13όροφο κτήριο κατέρρευσε στη Σανγκάη, πριν ακόμα ολοκληρωθεί η κατασκευή του. Σύμφωνα με τις έρευνες που έγιναν, η κατάρρευση του κτηρίου οφείλεται πολύ απλά…\nCheerleader ετών 42!\nΗ 42χρονη Laura Vikmanis αποφάσισε κάπως αργά να ξεκινήσει την καριέρα της στα γήπεδα αλλά ας είναι καλά ο σύζυγός της, ο οποίος την\nEva Longoria: Της ξεκουμπώθηκε το σακάκι και φάνηκαν ΟΛΑ!\n"Αδιάβαστο" κόντεψε να στείλει χθες τον David Letterman η Eva Longoria! H σέξι ηθοποιός που εμφανίστηκε στην εκπομπή του προκειμένου να διαφημίσει το νέο της βιβλίο μαγειρικής, έκανε δυναμική είσοδο...\n...Φορώντας σέξι σορτσάκι που αποκάλυπτε τα καλογυμνασμένα της πόδια και ένα σακάκι από πάνω με ΤΙΠΟΤΑ από μέσα, έδωσε στον παρουσιαστή το πρώτο ΣΟΚ αφού ο άνθρωπος αναφώνησε με το που την είδε.\nΤο δεύτερο και καλύτερο ΣΟΚ ήταν όταν κατά τα διάρκεια της συζήτησης τους, το κουμπί του σακακιού της Longoria ξεκουμπώθηκε, με αποτέλεσμα ο Letterman να τα δει ΟΛΑ! «Ωωω… Θέε μου!» αναφώνησε, που μόνο έμφραγμα δεν έπαθε ο άνθρωπος από το θέαμα. Αν κρίνουμε πάντως από τις αντιδράσεις του, τον… εντυπωσίασε.\n«Δεν είδες τίποτα!» του ανταπάντησε σκασμένη στα γέλια η 36χρονη Longoria, που έσπευσε αμέσως να καλύψει το στήθος της.\nΌπως και να΄χει με ή χωρίς τις αποκαλύψεις, η Longoria εντυπωσίασε τους πάντες με την εμφάνιση της αφού ήταν στα καλύτερα της. Ανανεωμένη, γυμνασμένη και σε πολλά κέφια, ήταν η καλύτερη απόδειξη του πως ο έρωτας μπορεί να σε ανανεώσει.\nΗ 36χρονη ηθοποιός, εδώ και μήνες διατηρεί σχέση με τον κατά 10 χρόνια μκρότερο της Eduardo Cruz –αδελφό της Penelope Cruz»- και όπως βλέπετε, ο έρωτας της πάει πολύ!


Hipster διαμερίσματα που θα σε εμπνεύσουν να αλλάξεις διακόσμηση στο σπίτι σου | Cool Home\nΒΡΙΣΚΕΣΑΙ ΕΔΩ:COOLHOME»Design»Hipster διαμερίσματα που θα σε εμπνεύσουν να αλλάξεις διακόσμηση στο σπίτι σου\nHipster διαμερίσματα που θα σε εμπνεύσουν να αλλάξεις διακόσμηση στο σπίτι σου\nΑΠΟ coolhome στις\t 12 Φεβρουαρίου 2018 Design\nΣε έχει πιάσει το mood της αλλαγής. Θέλεις να ανανεώσεις τη διακόσμηση του σπιτιού σου asap. Έχεις βαρεθεί την τραπεζαρία σου, το υπνοδωμάτιο σου, την βεράντα σου. Θέλεις να βάλεις μικρές πινελιές που θα δώσουν άλλο αέρα στο σπίτι σου. Θα μπαίνεις μέσα και θα γεμίζεις με θετική ενέργεια. Θα σου κάνει αίσθηση να καλείς κόσμο στο σπίτι σου και να απολαμβάνεις κάθε στιγμή μέσα σε αυτό.\nΓι΄αυτό το λόγο έκανα ένα google search και ανακάλυψα τα πιο hipster διαμερίσματα, για να πάρεις τις πιο mainstream ιδέες!\n-Bάλε γλάστρες στον εσωτερικό χώρο του σπιτιού!\nΞύλινα αντικείμενα, γεωμετρικά σχέδια και αλλόκοτοι πίνακες!\nVintage πινελιές στην βιβλιοθήκη και μαξιλάρια με ανατρεπτικά σχέδια!\nΈνας ψάθινο φωτιστικό είναι μια λεπτομέρεια που θα κάνουν τη διαφορά στο χώρο.\nΒάλε κάδρα παντού αλλά σκέψου πιο εναλλακτικά!\nΕίδες πόσο μπορεί να αλλάξει ο χώρος με μερικά γεωμετρικά σχέδια;\nΜπορείς να φτιάξεις ένα αυτοσχέδιο πολυέλαιο με λάμπες και βαζάκια!\nΚαι φυσικά μπορείς να φτιάξεις και μια γωνιά για σένα κοντά στο μεγάλο παράθυρο του σπιτιού. Παλέτες, ένα στρώμα και λίγη φαντασία κάνουν θαύματα!\nΛατρεύουμε το vintage (και τα τουβλάκια επίσης).\nΜια παλιά-vintage τηλεόραση να μετατραπεί σε ενυδρείο; Τέλεια ιδέα!\nΈνας μαυροπίνακας (τοίχος) σου δίνει χιλιες και μια εναλλακτικές!\nΞεκίνα πλέξιμο! Εϊναι αγχολυτικό και θα σου δώσει την ευκαιρία να φτιάξεις υπέροχα, διαφορετικά, εντελώς δικής σου αισθητικής, πράγματα για το σπίτι.\nΗ αποθέωση του hipster! Μας αρέσει!\nΛιτά, ζεστά, υπέροχα (τη λεπτομέρεια με τα γλαστράκια την πρόσεξες;).\nΑυτή η βεράντα είναι όνειρο!\nΕντάξει, θα πάω στη μαμά μου να πάρω τη μεγάλη γλάστρα από το σαλόνι. Αν φοβάσαι για τα ζουζούνια μπορείς να βρεις στην αγορά υπέροχα ψεύτικα φυτά που μοιάζουν με αληθινά. Να προτιμήσεις τα μεταξωτά! Είναι κάπως «αλμυρούτσικες» οι τιμές τους αλλά δεν σκονίζονται εύκολα και δεν χαλάνε με τίποτα! Θα είναι για πολλά χρόνια εκεί, σαν καινούρια!\nΠΡΟΗΓΟΥΜΕΝΟ ΑΡΘΡΟHoover Rhapsody – Ραψωδία ποιότητας και τεχνολογικής υπεροχής!\nΕΠΟΜΕΝΟ ΑΡΘΡΟ Διαχρονική Διακόσμηση: Τα 6 κλασικά κομμάτια για κάθε σπίτι


Άγιος Διονύσιος Ζακύνθου: Ο αγιασμένος και ανεξίκακος Επίσκοπος – National Post Cyprus\nΕκκλησία 16/12/2019, 11:30 μμ\nΠοιος ήταν ο Άγιος Διονύσιος Ζακύνθου, ένας αγιασμένος και ανεξίκακος Επίσκοπος που η εκκλησία τιμά τη μνήμη του στις 17 Δεκεμβρίου.\nΤο μόνιμο θαύμα στη ζωή της Εκκλησίας μας είναι οι άγιοί Της. Η αέναη παρουσία τους σ’ Αυτή φανερώνει περίτρανα το σωτήριο έργο Της στον κόσμο, η Οποία μεταμορφώνει τα ανθρώπινα πρόσωπα σε θεοειδείς υπάρξεις. Οι άγιοι της Εκκλησίας, ως εικόνες του Χριστού, ως σώματα Χριστού, είναι ο ίδιος ο Χριστός παρατεινόμενος στους αιώνες. Μια τέτοια εικόνα του Χριστού και αγιασμένο κύτταρο του αγίου Σώματός Του υπήρξε και ο Άγιος Διονύσιος Ζακύνθου.\nΓεννήθηκε το 1547 στο χωριό Αιγιαλός της Ζακύνθου. Το κοσμικό του όνομα ήταν Δραγανίνος, ή Γραδενίνος Σιγούρος. Οι ευσεβείς, εύποροι και αριστοκράτες γονείς του Μώκιος και Παυλίνα τον μεγάλωσαν με παιδεία και νουθεσία Κυρίου. Μάλιστα φρόντισαν να είναι ανάδοχός του ο άγιος Γεράσιμος, ο ονομαστός ασκητής και άγιος της Κεφαλονιάς. Φρόντισαν επίσης να του δώσουν και κοσμική μόρφωση, προσλαμβάνοντας στο αρχοντικό τους τον ονομαστό δάσκαλό της εποχής Καιροφυλά. Ιδιαίτερα φρόντισαν να πάρει εκκλησιαστική παιδεία. Έμαθε αρχαία ελληνικά, λατινικά και ιταλικά. Ήδη έφηβος ήταν καταρτισμένος θεολόγος, όπως φαίνεται από το νεανικό του θεολογικό έργο υπομνήματα στον Γρηγόριο το Θεολόγο.\nΣε ηλικία είκοσι ετών έχασε τους γονείς του. Η ως τότε ζωή του, εμποτισμένη με την ευσέβεια, την ασκητικότατα και τη θεολογική παιδεία, τον οδήγησαν να πάρει την απόφαση να γίνει μοναχός. Μοίρασε την μεγάλη περιουσία του στους φτωχούς και εκάρη μοναχός στην περίφημη Μονή Στροφάδων, παίρνοντας το όνομα Δανιήλ. Εκεί αφιερώθηκε στην προσευχή, την άσκηση, τη μελέτη των αγίων γραφών και την κάθαρση των παθών. Σε δύο μόλις χρόνια έγινε ηγούμενος της Μονής.\nΈνα χρόνο μετά θα χειροτονηθεί πρεσβύτερος, παρά τη θέλησή του, από τον μητροπολίτη Κεφαλληνίας και Ζακύνθου Θεόφιλο. Το 1577 αποφάσισε να πάει στους Αγίους Τόπους να προσκυνήσει τα ιερά προσκυνήματα και ιδιαίτερα τον Πανάγιο τάφο του Κυρίου μας Ιησού Χριστού. Πέρασε από την Αθήνα να πάρει την ευλογία του επισκόπου Νικάνορα, ο οποίος εκτιμώντας την ευσέβεια, τον εκκλησιαστικό του ζήλο και τη μόρφωσή του τον πρότεινε να χειροτονηθεί επίσκοπος της χηρεύουσας επισκοπής Αιγίνης. Συμφώνησε μαζί του και ο Πατριάρχης Ιερεμίας, και παρά τη θέλησή του, χειροτονήθηκε αρχιεπίσκοπος Αιγίνης και τότε πήρε το όνομα Διονύσιος. Το έργο τους ως αρχιεπίσκοπος Αιγίνης υπήρξε σημαντικότατο, από άποψη ποιμαντικής και κοινωνικής ευποιίας. Έγινε ο στοργικός πατέρας όλου του ποιμνίου του, ο οποίος φρόντιζε για την πνευματική του προκοπή και την ανακούφιση από τις δυσκολίες και τα προβλήματα της ζωής.\nΌμως ο προσωπικός του ασκητικός αγώνας και το ακατάπαυτο ποιμαντικό του έργο κλόνισαν σοβαρά την υγεία του, ώστε να μη μπορεί να ασκήσει την υψηλή επισκοπική του διακονία. Το 1579 ζήτησε με επιστολές τους στον Οικουμενικό Πατριάρχη και το Μητροπολίτη Αθηνών να δεχτούν την παραίτησή του από την επισκοπή και να του επιτρέψουν να επιστρέψει στην αγαπημένη του Ζάκυνθο, να ζήσει ως απλός μοναχός. Ο Πατριάρχης αποδέχτηκε την παραίτησή του, όμως τον προχείρισε χωρεπίσκοπο Ζακύνθου. Αλλά η επιστροφή του στη Ζάκυνθο δημιούργησε έχθρες στο περιβάλλον του επισκοπικού περιβάλλοντος. Κάποιοι μάλιστα τον συκοφάντησαν στον τότε τοπικό ηγεμόνα Νικόλαο Δαπόντε για υπέρβαση εξουσίας και ανατρεπτική δράση, ο οποίος ζήτησε την παραίτησή του από τα καθήκοντά του. Ο ταπεινός άγιος δέχτηκε με ευχαρίστηση και ανακούφιση την παραίτηση, για να μην προκληθούν εξαιτίας του σχίσματα και έχθρες και αποσύρθηκε στην αγαπημένη του Μονή να ζήσει ως απλός μοναχός. Με προσευχή, νηστείες και αγρυπνίες διερχόταν το υπόλοιπο του βίου του, καθαρίζοντας και αγιάζοντας τον εαυτό του.\nΕκεί όμως του συνέβη το απροσδόκητο. Κατέφυγε κάποτε ένας καταδιωκόμενος από τις αρχές φονιάς. Ο άγιος τον δέχτηκε με καλοσύνη και ύστερα από ερωτήσεις έμαθε ότι το θύμα ήταν ο αδελφός του Κωνσταντίνος Σιγούρος! Δεν τον κατέδωσε, τον έκρυψε με πόνο ψυχής και άφθαστου ψυχικού μεγαλείου. Φρόντισε όμως να τον μεταπείσει και να μετανοήσει για τη θανάσιμη αμαρτία που διέπραξε! Η πράξη του αυτή θα μείνει ως αιώνιο παράδειγμα βίωσης της χριστιανικής αρετής της ανεξικακίας!\nΣτα τέλη της ζωής του αποσύρθηκε στη Μονή της Θεοτόκου Αναφωνήτριας, όπου δεχόταν πλήθος ανθρώπων για να εξομολογηθούν και να παρηγορηθούν από τις σοφές συμβουλές του. Στις 17 Δεκεμβρίου του 1622 παρέδωσε την αγία του ψυχή στα χέρια του Κυρίου, τον Οποίο αγάπησε και υπηρέτησε πιστά σε όλη του τη ζωή. Τάφηκε, σύμφωνα με επιθυμία του, στο παρεκκλήσι του αγίου Γεωργίου στις Στροφάδες. Μετά από τρία χρόνια έγινε εκταφή του τιμίου σκηνώματός του και βρέθηκε άφθορο να ευωδιάζει, απτή απόδειξη της αγιότητάς του! Το 1703 έγινε η επίσημη αγιοκατάταξή του, όμως οι ευσεβείς Ζακυνθινοί τον τιμούσαν εξαρχής ως άγιο.\nΤο σεπτό του λείψανο διατηρείται ως τα σήμερα στην πόλη της Ζακύνθου ακέραιο, ως πολύτιμος θησαυρός, αγιάζοντας τους πιστούς και επιτελώντας άπειρα θαύματα, εις δόξαν Θεού! Άλλωστε τα άγια λείψανα για μας τους ορθοδόξους πιστούς δεν έχουν το χαρακτήρα του αποκρουστικού και του μιάσματος, όπως έχουν στις διάφορες αιρέσεις και τα διάφορα θρησκεύματα. Τα λείψανα των αγίων μας είναι τα αγιασμένα μέλη του Σώματος του Χριστού, θεωμένα, φορείς των ακτίστων ενεργειών του Θεού και γι’ αυτό ευωδιάζουν και θαυματουργούν. Ορισμένα μάλιστα, όπως αυτό του αγίου Διονυσίου, έλαβαν τη χάρη της αφθαρσίας και δεν υπέστησαν τη φυσική φθορά, ως αδιάσειστο τεκμήριο της εν Χριστώ μελλούσης αναστάσεως όλων των κεκοιμημένων ανθρώπων!


5+1 διάσημες Ελληνίδες μαμάδες υπέρμαχοι του μητρικού θηλασμού (pics) - Mothersblog.gr\nΥπέρμαχες του μητρικού θηλασμού όμως, δηλώνουν και πολλές διάσημες Ελληνίδες μανούλες. Μέσω διάφορων αναρτήσεών τους στα social media, τις βλέπουμε να θηλάζουν τα μωρά τους και στέλνουν το δικό τους μήνυμα υπέρ του θηλασμού.\nΠοιες είναι όμως αυτές οι διάσημες μαμάδες; Η Ζέτα Δούκα, η Ελιάνα Χρυσικοπούλου και η Δούκισσα Νομικού είναι μόνο μερικές από αυτές.\nΔΙΑΣΗΜΕΣ ΜΑΜΑΔΕΣ ΘΗΛΑΣΜΟΣ\nΕΛΛΗΝΙΔΕΣ ΜΑΜΑΔΕΣ ΘΗΛΑΖΟΥΝ


Επαγγελματικές Κάρτες - Myikona\nΕπαγγελματικές & Προσωπικές Κάρτες Online\nΒρίσκεστε σε μια σημαντική συνάντηση με έναν νέο πελάτη στην Αθήνα ή τη Θεσσαλονίκη; Είστε έτοιμοι να δώσετε προφορικά τον αριθμό σας; Συναντήσατε έναν άλλο γονέα και θέλετε να προγραμματίσετε να βρεθείτε με τα παιδιά σας; Είναι εύκολο να ανταλλάξετε στοιχεία δίνοντάς τους μια επαγγελματική ή προσωπική κάρτα. Όχι μόνο θα φανείτε καλά προετοιμασμένοι, αλλά θα κάνετε αθόρυβα καλή πρώτη εντύπωση.\nΑυτές τις μέρες , όσοι αναζητούν εργασία οφείλουν να κάνουν μια σωστή πρώτη εντύπωση. Ένας τρόπος για να γίνει αυτό είναι με τις προσωπικές κάρτες οι οποίες προσθέτουν κύρος και σοβαρότητα στην εμφάνισή σας,. Δημιουργήστε και προσθέστε πράγματα που δεν θα βρίσκονται στο βιογραφικό σας σημείωμα, όπως μια φωτογραφία και ένα ξεχωριστό μήνυμα που θα το θυμούνται τη στιγμή που θα βγείτε από την πόρτα μετά την πρώτη σας συνέντευξη.\nΠως θα φτιάξω τις Επαγγελματικές Κάρτες μου Online;\nΚάνουμε πιο εύκολη από ποτέ την online δημιουργία μιας επαγγελματικής ή προσωπικής κάρτας. Προσθέστε στις επαγγελματικές κάρτες με λογότυπα, κείμενο, λεζάντες και πολλά άλλα. Μέσα σε λίγα λεπτά, μπορείτε να δημιουργήσετε και να παραγγείλετε τις επαγγελματικές σας κάρτες online.\nΜπορείτε να βρείτε επαγγελματικές κάρτες βάσει επαγγέλματος όπως για: δικηγόρους, γιατρούς, για ταξί, αισθητικής, για νύχια, ξενοδοχείων, για φωτογράφους, για μακιγιάζ, για δασκάλους και για οποιοδήποτε άλλο επάγγελμα ή να δημιουργήσετε από την αρχή αυτόνομα τη δική σας κάρτα.\nΤυπώστε μόνο τις κάρτες που χρειάζεστε και όχι παραπάνω. Ειδικά αν είναι κάτι που κάνετε πρώτη φορά. Μην σας ενθουσιάζει μια καλύτερη τιμή στα περισσότερα τεμάχια. Συχνά αλλάζουμε τηλέφωνα, διευθύνσεις, λογότυπα ή ακόμα και ειδικότητα. Θα ήταν πολύ άσχημο να δώσετε μια επαγγελματική κάρτα με σβησμένο τηλέφωνο ή κάτι παρόμοιο. Γι’ αυτό θυμηθείτε: Τυπώστε μόνο αυτές που χρειάζεστε τη συγκεκριμένη στιγμή!\nΜιας όψηςΔύο όψεων\nΑνέβασε τη Μακέτα σου!\n0.10€ – 0.15€\n0.06€ – 0.09€\nΔημιουργήστε εύκολα & γρήγορα online τις δικές σας Επαγγελματικές ή Προσωπικές κάρτες. Με το δωρεάν πρόγραμμα σχεδίασης επαγγελματικών καρτών μπορείτε να προσθέσετε στις κάρτες σας λογότυπο, κείμενα, QR code, γραφικά & πολλά άλλα. Σε λίγα λεπτά, μπορείτε να παραγγείλετε online τις επαγγελματικές σας κάρτες & σε ελάχιστες ημέρες να τις παραλάβετε στο χώρο σας!\nFull Photo & Text


Fuertes de Loreto (Puebla, Μεξικό) - Κριτικές - TripAdvisor\nFuertes de Loreto: Εστιατόρια στην περιοχή\nΔραστηριότητες κοντά σε: Fuertes de Loreto\nFuertes de Loreto, Puebla - Κριτικές\nΝο 12 από 106 δραστηριότητες - Puebla\nAv Ejercito de Ote S/N | Corner with Calzada de los Fuertes street, Puebla 72290, Μεξικό\nΤο παλιό και το νέο στυλ συγχωνευθούν σε ένα\nΑυτό το μέρος προσφέρει ιστορία, arquitecture ομορφιά, φύση και μια καταπληκτική πανοραμική θέα στην πόλη Puebla. Οι πρόσφατα ανακαινισμένες gardens είναι εκπληκτικό, αξίζει να περπατήσετε και να επισκεφθείτε.\nΤο fort είναι μάλλον αρμόζει\nΌπως θα περίμενε κανείς αυτό είναι αρκετά υψηλό και αν περπατήσετε εκεί είναι πολύ απότομος λόφος να ανεβείτε. Το fort είναι λίγο απογοήτευση όμως - τίποτα δεν υπάρχουν και πολλά εκεί. Εμείς μόλις πήρε μια φωτογραφία από έξω και δεν πληρώνουν για να δείτε στο...εσωτερικό!Περισσότερα\nΈνα ιστορικό Fort\nΑν θέλετε να μάθετε για το Cinco de Mayo, αυτό είναι το μέρος που πρέπει να πάτε. Το fort είναι διασκεδαστικό να περπατήσετε τριγύρω, και το μουσείο περιγράφει τα γεγονότα που οδήγησαν στη μάχη και το ίδιο μάχης πολύ καλά.\nΜια συναρπαστική τοποθεσία, με μια κακή museum\nΑυτό είναι το σημείο όπου 5 de Mayo ξεκίνησε. Τι θα πρέπει να είναι μια συναρπαστική museum περίπου η μάχη που οδήγησαν σε μία από το Μεξικό τα πιο εμβληματικά διακοπές πάσχει από κακή museography. Ένα καλό μέρος του μουσείου είναι αφιερωμένη στην Παναγία του...Loreto, υπάρχει μια τεράστια τοιχογραφία που φαίνεται να τιμήσουν την παράδοσή της πόλης στη γαλλική ένα χρόνο αργότερα, παρά τη μάχη, ανακριβείς λεζάντες και απαρτίζεται στολές δεν βοηθούν. Από την άλλη πλευρά, το περιφερειακό μουσείο, οι απόψεις και ορισμένες άλλες αξιοθέατα είναι σίγουρα αξίζει τον κόπο.Περισσότερα\nΘέα στην κορυφή ενός λόφου, αξίζει την τιμή εισόδου\nΔύο μουσεία στην πραγματικότητα, με ξεχωριστή είσοδο μετριοπαθή επιβαρύνσεις, οι σχετικά νέο μουσείο στο Fort Loreto στο κάτω, άνω δυτικούς τέλος του ridge και το κάπως παλαιότερο οχυρό Guadalupe museum περίπου 800μ. ανατολή περαιτέρω στην κορυφή του λόφου. Δύο φρούρια αποτελούσαν το επίκεντρο των Cinco...de Mayo, 1862 , η μάχη ενάντια στη γαλλική, και σε μικρότερο βαθμό στη γαλλική 1863 πολιορκίας. Για το κανόνι έκτρωμα (Me) , υπάρχουν 10 ή τόσο όπλα στο Loreto, αλλά μόνο τρεις στο Guadalupe. Διαφορετικά, τόσο ενδιαφέρουσα σώμα συλλογές παρασίτων. Και οι δύο έχουν υπέροχη θέα στην πόλη και των τριών ενεργών ηφαίστεια στην απόσταση.Περισσότερα\nΦανταστικός Χριστούγεννα διακόσμηση και θέα στην πόλη\nΕκπληκτική διακόσμηση των Χριστουγέννων και θέα στην πόλη. Καφέ εστιατόριο στο χώρο του ξενοδοχείου έχει πολύ ωραία ατμόσφαιρα, αλλά η εξυπηρέτηση ήταν ελλιπείς.\nΙστορικό fort στο λόφο στην πόλη Puebla\nΤόπος της ξακουστής μάχης της 5 Μαΐου κατά της γαλλικής εκστρατευτικές δυνάμεις. Lovey θέα της πόλης από ψηλά.\nΤα φρούρια Cinco de Mayo fame\nΑυτά τα φρούρια σίγουρα αξίζει να το επισκεφθείτε, ενώ στην Puebla. Όχι μόνο είναι διάσημο για τις μάχες που έκανε Cinco de Mayo διάσημο, αλλά υπάρχει μια απίστευτη μουσείο ιστορίας της Puebla. Επίσης σας παρέχει μια πανοραμική θέα της πόλης της Puebla.\nΝτροπή έφτασα εκεί πολύ αργά για την πλήρη περιήγηση\nΕίναι ένα όμορφο μέρος με υπέροχη θέα στην πόλη και ένα πραγματικά υπέροχο υπενθύμιση της ιστορίας για αυτό το μέρος και την πόλη.\nΤο μεγάλο ιστορικό αναλύσεις σε ένα ήρεμο περιβάλλον!\nΜας έδωσε μια πραγματικά καλή επισκόπηση σχετικά με την ιστορία του Μεξικού και 5 de Mayo - κάτι που δεν ενημερωθείτε όταν είμαι από! Το fort ήταν καλά διατηρημένα και βρίσκεται σε μια όμορφη και ήσυχη park. Καλό μέρος για να βγούμε από την πόλη!...Περπατήσαμε πάνω από το Zocalo, που είναι ένα ± 30λεπτά με τα πόδια. Διαφορετικά, μπορείτε να πάρετε ταξί, λεωφορείων ή μία από τις ανέβα κατέβα λεωφορεία.Περισσότερα\nΔείτε και τα 106 κοντινά ξενοδοχείαΔείτε και τα 934 κοντινά εστιατόριαΔείτε και τα 177 κοντινά αξιοθέατα\nΛάβετε γρήγορα απαντήσεις από το προσωπικό του Fuertes de Loreto και από προηγούμενους επισκέπτες.


Unima Hellas - Forum • Προβολή θέματος - Ενοικίαση σπιτιού\nΑρχική Σελίδα ‹ ΔΙΑΦΟΡΑ ‹ Αγγελίες\nαπό Μαριαλένα Τσιαμούρα » 03 Μάιος 2019, 17:53\nΓειά σας και χαρά σας!!\nΕλπίζω να είστε όλοι και όλες καλά!!\nΑυτό τον καιρό βρίσκομαι σε μεγάλες ανακαταταξεις, και ανάμεσα σε άλλα αδειάζω και νοικιάζω το σπίτι της οικογένειάς μου στη Θεσσαλονίκη. Είναι ένα σπίτι που αγαπώ πολύ, και έχω ανακαινίσει μόνη μου και θα ήθελα να πάει σε καλά χέρια.\nΕίναι στο Ντεπω/ Μέγαρο μουσικής, 85 τμ, με μεγάλο σαλόνι, δύο υπνοδωμάτια και μεγάλη κουζίνα, έχει πόρτα ασφαλείας και παράθυρα αλουμινίου, καινούργια ντουλάπια στην κουζίνα και καινούργιο μπάνιο. Έχει αυτόνομη θέρμανση φυσικό αέριο, και ένα διάδρομο όλο ντουλάπες. Επίσης, είναι στον 4ο και βλέπει σε άνοιγμα, στη βιλα Μορντωχ.\nΓενικα είναι ένα πάρα πολύ όμορφο σπίτι, που μόλις το δεις το ερωτεύεσαι!\nΑν γνωρίζετε κάποιον που ψάχνει και τον εμπιστεύεστε, δώστε του το τηλ μου: 6944371206.\nΣας ευχαριστώ και σας φιλώ!\nΕΓΓΡΑΦΗ: 15 Ιούλ 2013, 10:58


Φάρος του Θερμαϊκού: Να λυθεί το πρόβλημα του 2ου Γυμνασίου Θέρμης ζητά η Β΄ ΕΛΜΕ\nΝα λυθεί το πρόβλημα του 2ου Γυμνασίου Θέρμης ζητά η Β΄ ΕΛΜΕ\nNα λυθεί άμεσα το πρόβλημα του 2ου Γυμνασίου Θέρμης, στο Νέο Ρύσσιο, ζητά με σχετική ανακοίνωση του ΔΣ της Β’ ΕΛΜΕ Θεσσαλονίκης, καθώς η έντονη βροχόπτωση που έπληξε την περιοχή το Σάββατο 26.09.2015 είχε σαν αποτέλεσμα να προκληθούν ζημιές στο κτίριο.\nΣτο εν λόγω μισθωμένο ιδιωτικό κτίριο της πρώην Απολλώνιου Σχολής, στεγάζονται δύο σχολεία. Το ΤΕΕ Ειδικής Αγωγής Α΄ Βαθμίδας, στο ισόγειο, με 52 παιδιά και στον 1ο όροφο το 2ο Γυμνάσιο Θέρμης, με 173 παιδιά.\nΌπως προστίθεται, εξαιτίας της νεροποντής, το ισόγειο και το υπόγειο του κτιρίου πλημμύρισαν. Μάλιστα στο υπόγειο το νερό έφτανε το ένα μέτρο ενώ ο τοίχος που βρίσκεται μέσα στο χώμα, την επόμενη μέρα, ήταν νοτισμένος έως την οροφή και ανάβλυζε νερά. Το νερό στο ισόγειο, έφτανε τους 20 πόντους.\nΚαθηγητές, μαθητές και γονείς είναι ανάστατοι καθώς το κτίριο πλημμυρίζει συχνά και υπάρχουν έντονες ανησυχίες για την καταλληλότητα και τη στατικότητα του. Το σχολείο παρέμεινε κλειστό για τους μαθητές, μέχρι τις 08.10.2015, καθώς γίνονται προσπάθειες αποκατάστασης των ζημιών, αλλά και άλλων εργασιών που είχαν ζητηθεί με εξώδικό από τον ιδιοκτήτη του κτιρίου.\nΌπως σημειώνεται, όλα αυτά συμβαίνουν την ώρα που κοντά στο μισθωμένο κτίριο, υπάρχει ένα ημιτελές λόγω διακοπής της χρηματοδότησης σχολικό κτίριο για το 2ο Γυμνάσιο Θέρμης.\nΤο ΔΣ της Β’ ΕΛΜΕ, εκτιμά ότι το κτιριακό πρόβλημα στο 2ο Γυμνάσιο Θέρμης δεν είναι ένα μεμονωμένο φαινόμενο αλλά έρχεται να προστεθεί σε έναν ατέλειωτο κατάλογο προβλημάτων, που έχουν κοινή συνισταμένη την δραματική υποχρηματοδότηση της παιδείας. Οι μνημονιακές πολιτικές όλων των κυβερνήσεων και της σημερινής ΣΥΡΙΖΑ-ΑΝΕΛ περιστέλλουν και υπονομεύουν το δικαίωμα των παιδιών στη μόρφωση.\nΜε βάση τα παραπάνω το ΔΣ της Β ΕΛΜΕ εκφράζοντας την αμέριστη συμπαράστασή της στους μαθητές, γονείς και εκπαιδευτικούς του σχολείου ζητά και θα αγωνιστεί ώστε:\n• Να προχωρήσει άμεσα η επισκευή-συντήρηση του μισθωμένου κτιρίου για την ασφαλή και αξιοπρεπή λειτουργία του, για τους μαθητές και για τους καθηγητές.\n• Να δοθεί η απαραίτητη κρατική χρηματοδότηση ώστε να συνεχιστεί και να ολοκληρωθεί άμεσα η κατασκευή του νέου κτιρίου\nΕτικέτες 2ο Γυμνάσιο Θέρμης, Β΄ ΕΛΜΕ, βροχόπτωση, Νέο Ρύσσιο


ΕΛΕΥΣΙΝΑ ΔΥΤΙΚΗ ΑΤΤΙΚΗ: Ο Αη Τσουκάτος ο μαρκοφόρος και ο Αη Αλογοσκούφης ο εν αγνοία\nΟ Αη Τσουκάτος ο μαρκοφόρος και ο Αη Αλογοσκούφης ο εν αγνοία\nΧρήματα ως συνδρομή για τον πολιτικό του όμιλο (από 30 ευρώ το μήνα) ζητούσε πριν από λίγο καιρό από φίλους και γνωστούς του ο πρώην «τσάρος» της Οικονομίας Γιάννος Παπαντωνίου, αλλά δε βρήκε την ανταπόκριση που επιθυμούσε.\nΗ αγαπημένη μας Ντόρα δεν έχει φτάσει ακόμα σε αυτό το σημείο, αλλά υπάρχει ελπίς.\nΓι αυτό, όπως λέει και ο Μικρός Οδυσσέας με αφορμή την περίπτωση του 94χρονου Ινδού,μήπως ήρθε η ώρα ο Επίτιμος να κάνει ένα ακόμη παιδί, τώρα που τον απογοητεύουν τα μεγάλα;\nΣτο μεταξύ, κάποιοι εξακολουθούν να τα καταφέρνουν, παρά την κρίση, που πλήττει και τα ΜΜΕ. Μπορεί να υπάρχουν δημοσιογράφοι που αγωνίζονται για το βιοπορισμό, άλλοι όμως έχουν εξασφαλίσει το «παντεσπάνι’ τους και κάτι παραπάνω. Διευθυντικό στέλεχος π.χ μεγάλου καναλιού μετακόμισε πρόσφατα στο καινούργιο πολυτελέστατο σπίτι του στα σύνορα Ψυχικού και Φιλοθέης.\nΔεν βρήκε λέει στοιχεία η εξεταστική για τη siemens κατά πολιτικών προσώπων. Και ποιος τα πήρε; Ο σαλεπιτζής που έχει στέκι έξω απ’ τη Βουλή;\nΓια τη Siemens δεν έχουν ευθύνες, για το Βατοπέδι ούτε, για τα δομημένα ομόλογα μην γίνει λόγος, για το χρηματιστήριο ούτε κουβέντα, οπότε απορώ γιατί δεν τους ανακηρύσσουμε αγίους\nΟ Αη Τσουκάτος ο μαρκοφόρος, ο επονομαζόμενος και στρατηγός. Και να εισηγηθεί ο Βενιζέλος να γίνει προστάτης των ενόπλων δυνάμεων.\nΟ Αη Άκης ο αθώος, που δεν ήξερε τίποτα γιατί ήταν στο Παρίσι\nΟ σεβάσμιος Αη Ρουσόπουλος ο Βατοπεδινός, μεγάλη η χάρη του. Η ασκητική του μορφή θα φωτίζει τις σκοτεινές μέρες που ζούμε\nΟ Αη Παπαντωνίου ο εισηγμένος. Χωρίς δεύτερη σκέψη προστάτης Άγιος του Χρηματιστηρίου Αθηνών και πάσης Ελλάδος\nΟ Αη Αλογοσκούφης ο εν αγνοία. Αγνή ψυχή, εξαπατημένη από γραμματείς και Φαρισαίους που ομόλογο άκουγε και ομόλογο δεν ήξερε\nΑς φροντίσουν οι αρμόδιοι για τις ανακηρύξεις για να πιάσουν δουλειά και οι αγιογράφοι που λόγω κρίσης περνούνε δύσκολες μέρες\nΚαι μέσα στην αναμπουμπούλα ας γίνει κάτι και με τον όσιο Πάγκαλο τον ζωόφιλο. Προστάτη των κοπριτών\nΑποφασισμένος να σταματήσει την ατιμωρησία είναι ο Γιώργος. Θα προμηθευθεί ο Καχριμάκης βέργα λυγαριάς για την κοινοβουλευτική ομάδα\nΌποιος φέρνει αντιρρήσεις σε νομοσχέδιο 10 χτυπήματα σε κάθε χέρι και αν είναι νομοσχέδιο για οικονομικά θα κατεβάζουν και το παντελόνι\nΠαράλληλα διορίζεται αναπληρωτής γραμματέας της ΚΟ η Κ. Μπατζελή για να αναλαμβάνει τις κυρίες βουλευτές που έχουν αντιρρήσεις\nΤελικά οι Τούρκοι έχουν χιούμορ. Έβαλαν τον Γιώργο να φορέσει γαλάζιο κασκόλ. Πάλι καλά που δεν είχε στις άκρες σήμα της ΝΔ\nΤον είδατε όμως χεράκι-χεράκι με τον Ερντογάν να πανηγυρίζουν; Επίτηδες το έκανε για να πάθει εγκεφαλικό ο Άδωνης Γε


BULLET FOR MY VALENTINE - ROCKWAY\nHomeΑΦΙΕΡΩΜΑΤΑΑΦΙΕΡΩΜΑΤΑBULLET FOR MY VALENTINE\nMarch 29, 2019 Άγγελος Χόντζιας ΑΦΙΕΡΩΜΑΤΑ Comments Off on BULLET FOR MY VALENTINE\nΟι Bullet For My Valentine, είναι από τα σχήματα που έχουν καταφέρει να κεντρίσουν το ενδιαφέρον αρκετών ακροατών, ακόμη και της παλιάς σχολής. Έχουν καταφέρει επίσης, να κρατήσουν τη “σημαία” του heavy metal ψηλά, ακόμη και σε περιόδους που δεν ήταν “στα πάνω του”. Αυτό που θα πρέπει να τους αναγνωρίσουμε, είναι ότι έφεραν “νέο αίμα” στο χώρο του metal, μεγαλώνοντας την ήδη υπάρχουσα σκηνή. Αλλά ας πάρουμε τα πράγματα από την αρχή…\nΤο 1998 στο Bridgend της Ουαλίας, τέσσερις νεαροί φοιτητές μουσικής στο Κολέγιο του Bridgend, οι Matthew Tuck, Michael “Padge” Paget, Nick Crandle και Michael “Moose” Thomas, “έφερναν στη ζωή” τους Jeff Killed John, για να παίζουν διασκευές των αγαπημένων τους συγκροτημάτων Nirvana και Metallica. Το 1999, η μπάντα κυκλοφόρησε το πρώτο της EP “Better Of Alone” και το 2002 ένα EP δύο τραγουδιών “You/Play With Me”, με παραγωγό τον Greg Haver. Το EP, χρηματοδοτήθηκε από το σύστημα Pynci για νέους Ουαλούς μουσικούς.\nΛίγο αργότερα, κυκλοφόρησε ακόμα ένα EP δύο κομματιών, το “Eye Spy”, για να έρθει η σειρά του δεύτερου EP της μπάντας, με τίτλο “Don’t Walk Away”.Το βράδυ της ηχογράφησης του ομώνυμου EP του group, ο μπασίστας Nick Crandle αποχώρησε και ο Jason James ήταν ο αντικαταστάτης του. Οι Jeff Killed John, άλλαξαν το όνομά τους σε Bullet For My Valentine και έκαναν στροφή μουσικά, επιλέγοντας να γίνουν πιο heavy. Στα τέλη του 2003, η μπάντα κυκλοφόρησε το ομώνυμο EP, το οποίο ήταν προπομπός του “Poison”, πρίν οι δισκογραφικές αρχίσουν να παρατηρούν τις δυνατότητές τους.\nΗ Roadrunner Records έδειξε αμέσως ενδιαφέρον για τους Bullet For My Valentine, αλλά η πρότασή της απορρίφθηκε και η μπάντα υπέγραψε με τη Sony BMG, ένα deal για 5 albums, πιστεύοντας ότι έτσι θα “άνοιγαν περισσότερες πόρτες”. Η πρώτη επίσημη κυκλοφορία της μπάντας, ήταν ένα ομώνυμο EP στις 15 Νοεμβρίου του 2004 στην Αγγλία, με παραγωγό τον Colin Richardson. Στις 22 Αυγούστου του 2005, ένα δεύτερο EP με τίτλο “Hand Of Blood”, κυκλοφόρησε μόνο στην Αμερική από την Trustkill Records, με το τραγούδι “4 Words (To Choke Upon)”, να παίζει το ρόλο του bonus.\nΤο ντεμπούτο album των Bullet For My Valentine, δεν άργησε να έρθει και στις 3 Οκτωβρίου του 2005 στην Αγγλία και στις 14 Φεβρουαρίου του 2006 στην Αμερική, έκανε την εμφάνισή του στα ράφια των δισκοπωλείων. Μπήκε στη θέση 128, στο “Billboard 200” και στη θέση 11 στο “Independent Albums chart”. Στις 30 Ιανουαρίου του 2009, το album έγινε χρυσό από την RIAA, αφού είχαν πουληθεί 500.000 αντίτυπα στην Αμερική. Από το “Poison”, κυκλοφόρησαν και 4 singles τα “4 Words (To Choke Upon)”, “Suffocating Under Words Of Sorrow (What Can I Do)”, “All These Things I Hate (Revolve Around Me)” και “Tears Don’t Fall”.\nΟι Bullet For My Valentine, περιόδευσαν σε όλο τον κόσμο για τις ανάγκες του δίσκου και έπαιξαν το 2005 στη “Snickers stage” του Download Festival, ενώ το 2006 “μετατοπίστηκαν” στη κεντρική σκηνή του Download. Ήταν support στους Metallica και Guns ‘N’ Roses το καλοκαίρι του 2006, ενώ συμμετείχαν στη “Vans Warped Tour” και στην “Earthday Birthday”, μεταξύ άλλων. Η headline εμφάνιση της μπάντας στο “Kerrang XXV festival” στο Brixton Academy στο Λονδίνο στις 28 Ιανουαρίου του 2006, βιντεοσκοπήθηκε για το πρώτο live DVD “The Poison: Live At Brixton”. Τον Ιούνιο του 2007, ο Tuck υπέφερε από λαρυγγίτιδα η οποία οδήγησε σε επέμβαση τον Ιούλιο, με αποτέλεσμα να ακυρώσουν πολλά shows, ανάμεσά τους και αυτά που ήταν support στους Metallica.\nΤο δεύτερο album της μπάντας, “Scream, Aim, Fire”, ηχογραφήθηκε στα Sonic Ranch Studios, με παραγωγό τον Colin Richardson και κυκλοφόρησε στις 29 Ιανουαρίου του 2008, κινούμενο ηχητικά σε πιο thrash μονοπάτια. Την πρώτη εβδομάδα κυκλοφορίας του, πούλησε 53.000 αντίτυπα και μπήκε στο νούμερο 4 στο “Billboard 200”. Τρία κομμάτια του δίσκου, τα “Scream, Aim, Fire”, “Hearts Burst Into Fire” και “Waking The Demon”, έγιναν singles και η μπάντα ξεκίνησε την “Taste Of Chaos Tour” την άνοιξη του 2008 σε Βόρεια Αμερική και Αυστραλία, παρέα με τους Atreyu, Bless the fall και Avenged Sevenfold.\nΗ περιοδεία διακόπηκε στον Καναδά, λόγω ασθένειας της κόρης του James, για να συνεχιστεί ως “No Fear Tour”, το καλοκαίρι του 2008 με τους Bleeding Through, Cancer Bats και Black Tide. Στα τέλη του 2008, οι BFMV περιόδευσαν στην Ευρώπη με τους Lacuna Coil, Bleeding Through και Black Tide και το Δεκέμβριο του 2008, επανακυκλοφόρησαν το “Scream, Aim, Fire”, με 4 bonus τραγούδια που επανηχογραφήθηκαν γι’ αυτό το λόγο.\nΤο Μάρτιο του 2009, οι BFMV διέρρευσαν ότι βρίσκονται σε διαδικασία σύνθεσης του νέου album και τον Αύγουστο του 2009 επιβεβαίωσαν ότι σκοπεύουν να κυκλοφορήσουν το album μέσα στο 2010. Τον Ιανουάριο του 2010, ο Tuck αποκάλυψε ότι το νέο album θα ονομάζεται “Fever”, θα αποτελείται από 11 κομμάτια και θα είναι σε πιο κλασικές φόρμες. Το καλοκαίρι του 2009, οι BFMV περιόδευσαν στην Αμερική και έπαιξαν στο “Mayhem Festival” με τους Killswitch Engage, Slayer και Marilyn Manson, στην κεντρική σκηνή.\nΕπίσης, εμφανίστηκαν στο Αγγλικό σκέλος της “Sonisphere Tour” στο Knebworth, ως headliners στη δεύτερη σκηνή, όπως και στο “Download Festival” του 2010 και σε πολλά festivals ανά την Ευρώπη, όπως τα “Nova Rock”, “Metaltown”, “Rock ‘Am Ring”, “Rock On The Range”, “The Bamboozle”, “Bilbao Rock festival”, “Fortarock” και “Graspop”. Ακόμα, ήταν support και στο Ελληνικό σκέλος του Sonisphere για τη “Big Four Tour” με Metallica, Megadeth, Slayer και Anthrax. Το “Fever”, κυκλοφόρησε στις 27 Απριλίου του 2010 και στις 14 Φεβρουαρίου του 2010, η μπάντα διέθεσε για download στο website της, το “Begging For Mercy”.\nΤο τραγούδι “Your Betrayal”, επιλέχθηκε να είναι το πρώτο single του album και κυκλοφόρησε στις 2 Μαρτίου του 2010 ως digital single στο iTunes Store. Το “The Last Fight”, ήταν το δεύτερο single και κυκλοφόρησε στις 19 Απριλίου, ενώ το artwork του δίσκου κυκλοφόρησε στις 5 Μαρτίου του 2010, στο website του group. Οι BFMV, ανακοίνωσαν την Αμερικανική περιοδεία για το “Fever”, που άρχισε στις 30 Απριλίου με support τους Airbourne και Chiodos. Στις 12 Μαρτίου, κυκλοφόρησαν τα music videos των “The Last Fight” και “Your Betrayal”, ενώ στις 26 Απριλίου, η μπάντα γιόρτασε την κυκλοφορία του “Fever” με ένα μυστικό show στο Λονδίνο, που ήταν και το μοναδικό ως το τέλος της χρονιάς.\nΣτις 28 Ιανουαρίου του 2011, ο Michael Paget δήλωσε ότι η μπάντα ξεκίνησε τις διαδικασίες για το διάδοχο του “Fever”, που θα είναι έτοιμο μέσα στο 2011, χρησιμοποιώντας και κάποια κομμάτια που έμειναν εκτός “Fever”. Η μπάντα μπήκε στο στούντιο μετά την εμφάνισή της στο “Uproar Festival 2011”. Στις 7 Οκτωβρίου, η RCA Music Group ανακοίνωσε τη διάλυση των Jive Records, J Records και Arista Records, με αποτέλεσμα οι μπάντες και ότι θα κυκλοφορούσαν από αυτές τις εταιρίες, να υπάγονται πλέον στην RCA Records. Επίσης, ο Tuck αποκάλυψε ότι θα δημιουργήσει ένα νέο project με επιρροές από Pantera και Slipknot και την 1η Μαΐου του 2012, αποκάλυψε ότι θα ονομάζεται Axewound και θα αποτελείται από τους Liam Cormier, Mike Kingswood, Joe Copcutt και Jason Bowld.\nΤο Μάιο του 2012, ανακοινώθηκε ότι οι BFMV θα παίξουν στο “Oppikoppi Music Festival” στη Νότια Αφρική και για ένα show στο Cape Town με τους Seether και Enter Shikari. Στα σχέδια ήταν και το “Coke Zero Fest” του 2009, αλλά τελευταία στιγμή ακυρώθηκε και μπήκαν στο στούντιο για το “Fever”. Στις 6 Αυγούστου, επιβεβαιώθηκε ότι τελείωσαν οι ηχογραφήσεις για το τέταρτο album της μπάντας και ότι κάπου μέσα στο 2012 θα κυκλοφορήσει. Στις 17 Αυγούστου, ανακοινώθηκε το δεύτερο line-up για το “Soundwave Music Festival” της Αυστραλίας, με τους Bullet For My Valentine να βρίσκονται μέσα.\nΗ μπάντα, κυκλοφόρησε το κομμάτι “Temper Temper”, στις 25 Νοεμβρίου στην Αγγλία και στις 30 Οκτωβρίου παγκόσμια. Το τραγούδι έκανε live ντεμπούτο στις 22 Οκτωβρίου, Δευτέρα, στο BBC Radio 1 Rock Week, όπου έπαιξαν στα Maida Vale studios. Την προηγούμενη, μόλις, μέρα, είχε αποκαλυφθεί ότι το album θα ονομάζεται “Temper Temper” και θα κυκλοφορήσει στις 12 Φεβρουαρίου του 2013. Το group ξεκίνησε περιοδεία για την προώθηση του δίσκου στις 10 Φεβρουαρίου του 2013 και τελείωσε στις 3 Νοεμβρίου του 2013. Το δέκατο show της περιοδείας, στο Birmingham O2 Academy, βιντεοσκοπήθηκε από το website Moshcam.com.\nΗ “Rule Britannia Tour”, που έλαβε χώρα μεταξύ 1 και 6 Δεκεμβρίου του 2013, παίζοντας σε αρένες με support τους Young Guns και Asking Alexandria, ήταν ο λόγος που το καινούργιο album της μπάντας καθυστερούσε. Παραγωγός θα ήταν ο Terry Date, γνωστός από τις συνεργασίες του με Pantera και Deftones. Η μπάντα, επανέφερε το thrash στοιχείο στον ήχο της και το Νοέμβριο του 2013, ένα μικρό δείγμα του “Raising Hell” διέρρευσε στα social media. Τρεις μέρες αργότερα, παίχτηκε για πρώτη φορά στο “BBC Radio 1 Rock Show” και μία βδομάδα αργότερα έγινε και music video. Στις 28 Αυγούστου του 2014, η μπάντα εμφανίστηκε στο τηλεοπτικό show “Most Haunted”, για μία έρευνα στο Newton House στο Llandeilo του Carmarthenshire.\nΣτις 21 Ιανουαρίου του 2015, ο Tuck αποκάλυψε ότι η μπάντα ετοιμάζει το νέο δίσκο με παραγωγό τον Colin Richardson και όχι τον Terry Date, που ήταν η αρχική πρόταση. Στις 9 Φεβρουαρίου του 2015, ο Jason James (μπάσο) αποχώρησε και στις 17 Μαΐου του 2015, η μπάντα κυκλοφόρησε το “No Way Out”, ενώ αποκαλύφθηκε ότι το όνομα του δίσκου θα είναι “Venom” και νέος μπασίστας ο Jamie Mathias των Revoker. Το “Venom”, κυκλοφόρησε στις 14 Αυγούστου του 2015 και ανακοινώθηκε μία εκτεταμένη Αγγλική περιοδεία και ένα show στο “Camden Rocks Festival”, στις 30 Μαΐου του 2015.\nΤο 2016, η μπάντα ανακοίνωσε ότι ο drummer Michael Thomas θα απέχει για λίγο από τις υποχρεώσεις, λόγω του ερχομού του πρώτου του παιδιού. Ο Jason Bowld, πρώην μέλος των Pitchshifter και συνοδοιπόρος του Tuck στους Axewound, θα ήταν ο αντικαταστάτης. Τον Απρίλιο, η μπάντα υπέγραψε νέα παγκόσμια συμφωνία με τη Spinefarm Records και ξεκίνησαν για το έκτο πόνημά τους. Αργότερα μέσα στη χρονιά, η μπάντα κυκλοφόρησε ένα νέο single που συνοδεύτηκε και από video για το κομμάτι “Don’t Need You”. Στο τέλος του 2017, ο Thomas αντικαταστάθηκε πλήρως πλέον από τον Bowld.\nΤην 1η Απριλίου του 2018, οι BFMV έπαιξαν για πρώτη φορά ένα νέο κομμάτι, το “Over It”, στο BBC Radio 1. Το τραγούδι αποτελούσε και το πρώτο single του νέου, έκτου δίσκου του group, που θα τιτλοφορείτο “Gravity” και θα κυκλοφορούσε στις 29 Ιουνίου του 2018. Στις 26 Απριλίου, η μπάντα κυκλοφόρησε ένα ακόμη κομμάτι το “Piece Of Me”. Στις 18 Μαΐου, ένα ακόμη τραγούδι είδε το φως της δημοσιότητας, το “Letting You Go”, το οποίο κυκλοφόρησε και ως music video στις 3 Ιουνίου. Στις 3 Οκτωβρίου, οι BFMV κυκλοφόρησαν ακόμα ένα music video, για το κομμάτι “Not Dead Yet”.\nΟι Bullet For My Valentine, θα επισκεφθούν τη χώρα μας στις 5 Απριλίου για να μας αποδείξουν γιατί θεωρούνται ένα από τα “hot” ονόματα των ημερών μας. Περιμένουμε ένα εκρηκτικό show με πολλές από τις επιτυχίες τους και φυσικά με την ενέργεια και το πάθος που τους διακρίνει στις ζωντανές εμφανίσεις τους. Είναι από τα live, που δε χάνονται! Σας περιμένουμε όλους….\nJuly 17, 2018 Comments Off on HAUNTED: "Dayburner"\nSeptember 29, 2011 Comments Off on BONNIE TYLER\nMay 17, 2018 Comments Off on IMPERIAL AGE: “The Legacy Of Atlantis”\nTENACIOUS D: “Rize of the Fenix”\nJune 13, 2012 Comments Off on TENACIOUS D: “Rize of the Fenix”\nBonfire, Sorrowful Angels, Addiction (06/09/15) Κύτταρο Club\nSeptember 9, 2015 Comments Off on Bonfire, Sorrowful Angels, Addiction (06/09/15) Κύτταρο Club\nFebruary 4, 2014 Comments Off on ALLOCHIRIA: “Omonoia”\nApril 15, 2019 Comments Off on RIOT CITY: “Burn The Night”


Preview 9ης αγωνιστικής: Στο δεύτερο μισό της σεζόν - Age Of Basketball\nHome / Πάνος Ζαχαρογιάννης 2012-13 / Preview 9ης αγωνιστικής: Στο δεύτερο μισό της σεζόν\nPreview 9ης αγωνιστικής: Στο δεύτερο μισό της σεζόν\n8 February 2013\tΠάνος Ζαχαρογιάννης 2012-13 Leave a comment\nΔΕΥΤΕΡΟΣ ΟΜΙΛΟΣ – Σημαντική αυτή η εβδομάδα για τον δεύτερο όμιλο του ερασιτεχνικού πρωταθλήματος «Πάνος Ζαχαρογιάννης». Κάτι η ανακοίνωση των ρόστερ, κάτι η ανακοίνωση του συστήματος των πλέι οφς, κάτι το γεγονός ότι η 9η αγωνιστική σηματοδοτεί το πέρασμα στο δεύτερο μισό της λίγκας, είναι σίγουρο ότι μπροστά μας έχουμε μια αρκετά ενδιαφέρουσα αγωνιστική δράση. Η παρέα έχει δέσει ήδη, το απαραίτητο «trash talking» στο γκρουπ των διοργανωτών έχει αρχίσει και ο δεύτερος όμιλος μοιάζει να ζεσταίνεται για τα καλά.\nΑρχή στην αγωνιστική δράση το Σάββατο στις 19:45, όπου οι αήττητοι Ready 2 fire (6-0) θα έχουν δύσκολη κόντρα απέναντι στους Remal Madri (2-2). Και οι δύο ομάδες προέρχονται από νίκη, το δέλεαρ του να συνεχίσεις αήττητος είναι σχεδόν τόσο ισχυρό όσο και εκείνο του να σπάσεις το αήττητο ενός αντιπάλου σου, όλα μας προϊδεάζουν για ντέρμπι. Ο Παππάς Σ., ο Κουράκος Αν., ο Βαραμέντες και ο Καραμανιόλας θα πρέπει να προσπαθήσουν αρκετά να διαφυλάξουν το αήττητό τους απέναντι στον Μαζιώτη, τον Παπαδόπουλο, τον Σελλάκη και τον Αλαφούζο.\nΤην Κυριακή η αρχή θα γίνει νωρίς, στις 12:00 οι Buzzer Beeres (7-1) και οι Halia Mavericks (2-6) θα είναι η καλύτερη παρέα στον πρωινό καφέ των ξενυχτισμένων του Σαββάτου. Οι πρώτοι δεν θέλουν να χάσουν την επαφή με την κορυφή, με τον Χρυσόστομο σε τρομερή κατάσταση και τους Μπερτσιά, Τραχάνη, Βλαχάκη να ακολουθούν, θέλουν τη νίκη. Οι Halia Mavericks δεν τα κατάφεραν στον τελευταίο τους αγώνα, αλλά είναι ιδιαίτερα ανταγωνιστικοί, με τον Κοκκαλιάρη, τον Μανούσο, τον Κλιμαντήρη Δ. και τον Διακονικολάου να ξέρουν ότι η νίκη περνάει μέσα από τη διάρκεια στον αγώνα.\nΣτις 21:00 το βράδυ της Κυριακής, μετά τον τελικό του Κυπέλλου Ελλάδας, ο Ρεμπελιακός (6-2) και οι Άσσοι (3-5) θα είναι το καλύτερο χωνευτικό σε μια μπασκετική ημέρα. Ο Ρεμπελιακός με τον Καρρά, τον Φλώκαλη, τον Κοντογεώργη και τον Κατσαφάρο θέλει να συνεχίσει με νίκες για να πλησιάσει ακόμα περισσότερο την κορυφή, τη στιγμή που οι Άσσοι θέλουν να ξεχάσουν την πρόσφατη ήττα τους στο τελευταίο σουτ από τους Remal Madri και ποιος καλύτερος τρόπος για την παρέα των Καλοπήτα, Τσεκούρα, Φελεμέγκα και Αλευριάδη, από ένα ροζ φύλλο;\nΑγώνα την Κυριακή έχει και στο Περιστέρι (γηπ. Μπόθου) όπου στις 16:45 η ΑΕΚ Περιστερίου (5-1) κοντράρεται με το Μπάχαλο (4-4) και προσωπικά, πολύ θα ήθελα να είμαι στο γήπεδο. Ποιος ο λόγος; Μπορεί να μην επισημάνει το παιχνίδι ως το ματς της αγωνιστικής (ας όψεται το επόμενο), αλλά περιμένω πολύ σκληρό ντέρμπι, ανάμεσα σε δύο ομάδες με διαφορετική αγωνιστική φιλοσοφία, εξίσου δυνατές όμως. Η ΑΕΚ Περιστερίου έχει μπει πολύ καλύτερα στη σεζόν και με τους Καραθανάση, Παληό, Καρούσο και Φέτση θέλει να συνεχίσει στον ίδιο ρυθμό. Απ’ την άλλη, ο Παραδείσας είναι σε εκπληκτική κατάσταση για το Μπάχαλο, με τους Καστρίτσιο, Ψιλόπουλο Α., Παπαδόπουλο να τον συνεπικουρούν.\nΜατς της αγωνιστικής: Τη Δευτέρα στις 21:10 οι Whiskago Bulls (0-7) και οι Rolling Stones (0-9) και ισχύει αυτό που λέμε… εδώ είμαστε. Οι δυο ομάδες δεν έχουν νίκη ακόμα και όποιος περιμένει κάτι λιγότερο από το 100% και από τις δύο πλευρές στο γήπεδο, μάλλον δεν έχει καταλάβει το βαθμό στον οποίο το ροζ φύλλο είναι το «Άγιο Δισκοπότηρο» για κάθε αγωνιζόμενο. Μόνο μία θα φύγει με τη νίκη από το γήπεδο και θα πετάξει από πάνω της το βάρος του «0». Χουδελούδης, Μακρυγιάννης, Δημπουρλιάγκας και Καραΐσκος το ξέρουν πολύ καλά αυτό, όπως απ’ την άλλη το ίδιο συμβαίνει και με τους Γαλακτερό, Χατζηιωάννου, Καλογερόπουλο, Χουρδάκη και τους υπόλοιπους Rolling Stones.\nΤη Δευτέρα, αγώνα έχει. Στις 20:15 οι Fast Break (2-4) και οι Ready 2 fire (6-0) θα παίξουν τα ρέστα τους όπως φαίνεται από το (πλακατζίδικο) trash talking που έχουν αρχίσει. Οι Ready 2 fire έχουν κι άλλο ματς ως τότε, οπότε δεν ξέρουν από τώρα αν θα φτάσουν εκεί αήττητοι, όμως αυτό δεν νομίζω να μειώσει την όρεξη των Παυλόπουλου, Τρίγκα, Μακρή και Σιανού Χ. για νίκη. Απ’ την άλλη, ο Αντίοχος, ο Αντωνίου, ο Κουρνής και ο Παππάς δεν θα παραδοθούν εύκολα ό,τι κι αν έχει γίνει το Σάββατο.\nΤην Τρίτη στις 22:30 οι C-Drifters (2-4) και οι Ασυμβίβαστοι (4-4) έχουν τις ίδιες ήττες και αμφότεροι καταλαβαίνουν πόσο σημαντικό είναι το μεταξύ τους παιχνίδι. Οι C-Drifters με νίκη ξεφεύγουν από τους αντιπάλους τους, Γκότσης, Ξενόφος, Κουτσοβασίλης και Τρίαντος θα παλέψουν γι’ αυτό, με τον Ανδρικόπουλο Τζ., τον Κοντογιάννη, τον Ράμμο, τον Μιχαλόπουλο και τους άλλους Ασυμβίβαστους να μην… συμβιβάζονται με τίποτα λιγότερο από το ροζ φύλλο της νίκης.\nΤην Τετάρτη η δράση της εβδομάδας κλείνει στις 22:00 με το ματς ανάμεσα στους Δικαστές (3-3) και τους Byron Celtics (5-3). Οι Δικαστές θέλουν να σταματήσουν το νικηφόρο σερί 5 αγώνων των αντιπάλων τους και ο Συκαράς, με τον Βαζαίο, τον Τούμπα και τον Πανουργιά θα παλέψουν για να το καταφέρουν, επιστρέφοντας παράλληλα και στις νίκες. Απ’ την άλλη, οι Byron Celtics έχουν βρει ρυθμό και με τον Σαχινίδη, τον Γκίκα, τον Μακρυμίχαλο και τον Κυρούση θα προσπαθήσουν να μην τον χάσουν, και μαζί με αυτόν και το ροζ φύλλο της νίκης.\nΠΛΑΤΕΙΑ – S-PARTA BC\nΠρόγραμμα 2ου αγώνα Β Γύρου\nΠρόγραμμα 12ης αγωνιστικής\n“Πάνος Ζαχαρογιάννης” 2012-13\nΤο ερασιτεχνικό πρωτάθλημα “Πάνος Ζαχαρογιάννης”, κατά την σεζόν 2012-13 διεξήχθη σε 3 διαφορετικούς ομίλους, αλλά …


Άγριες Μέλισσες: Ο «Μιλτιάδης» αποκαλύπτει πως έρχεται ανατροπή στη σειρά – Newsbeast\n«Οι άνθρωποι άρχισαν να λένε τώρα: “να και αυτός ίδιος με τους άλλους είναι”»\nΣτη σειρά «Άγριες Μέλισσες» κρατά έναν από τους πιο συμπαθείς ρόλους, αυτού του Μιλτιάδη Σεβαστού. Ο λόγος για τον Γιώργο Γάλλο, ο οποίος μίλησε στη Φαίη Σκορδά και τον Άρη Καβατζίκη, οι οποίοι τον συνάντησαν στο «χωριό» Διαφάνι.\nΟ ηθοποιός μίλησε για τη σειρά και τη συμμετοχή του σε αυτήν, τονίζοντας: «Δεν μπορούσα να πω όχι στις Άγριες Μέλισσες, με τίποτα. Αυτή η δουλειά είναι για μένα πολύ σημαντική στιγμή. Χαίρομαι πραγματικά πάρα πολύ. Όταν φεύγεις από το γύρισμα, νιώθεις πλήρης».\nΓια το ρόλο του ως Μιλτιάδης, είπε: «Ο Μιλτιάδης, μέχρι να έρθει το flashback της προηγούμενης εβδομάδας όλα πήγαιναν καλά. Αυτό το flashback μας έκαψε, γιατί όλοι μου γύρισαν την πλάτη. Όλοι οι άνθρωποι που έλεγαν “τι γλυκός άνθρωπος που είναι ο Μιλτιάδης” τώρα άρχισαν να λένε “να και αυτός ίδιος με τους άλλους είναι”».\nΩστόσο, έκανε και μία μικρή αποκάλυψε για τα επόμενα επεισόδια σχετικά με τον χαρακτήρα που υποδύεται: «Θα επανορθώσω. Έρχονται κάποια επεισόδια που δείχνουν ότι πραγματικά δεν ήταν εύκολη αυτή η απόφαση», είπε ο Γιώργος Γάλλος.\n• Άγριες Μέλισσες: Άνω κάτω το Twitter με τη σκηνή ανάμεσα σε Δρόσω και Νικηφόρο\nΆγριες Μέλισσες: Δρόσω και Νικηφόρος βρίσκονται μόνοι στο σπίτι των Σταμίρη\n• Άγριες Μέλισσες: Δρόσω και Νικηφόρος βρίσκονται μόνοι στο σπίτι των Σταμίρη\n• Το λάθος του Γρηγόρη Αρναούτογλου με την καλεσμένη από τις «Άγριες Μέλισσες»


Νέες οινολογικές πρακτικές ενέκρινε η Κομισιόν - Agropost\nΑρχική Κόσμος Νέες οινολογικές πρακτικές ενέκρινε η Κομισιόν\nΟι οινοποιοί θα μπορούν να εντοπίσουν γρήγορα τις εγκεκριμένες πρακτικές στην ΕΕ καθώς και όλες τις σχετικές απαιτήσεις.\nΜετά τη δημοσίευση των νέων κανόνων για την απλούστευση και αποσαφήνιση των πρακτικών οινοποίησης στην ΕΕ τον Ιούνιο του 2019 και όπως απαιτείται από αυτούς τους κανόνες, η Ευρωπαϊκή Επιτροπή δημοσίευσε σε όλες τις γλώσσες της ΕΕ λεπτομερή αρχεία του Διεθνούς Οργανισμού Αμπέλου και Οίνου (OIV ) κώδικας των οινολογικών πρακτικών.\nΑυτά τα αρχεία παρουσιάζονται κατά τρόπο ευκολότερο να διαβαστούν και να κατανοηθούν. Αυτό θα επιτρέψει στους οινοποιούς να εντοπίσουν γρήγορα τις εγκεκριμένες πρακτικές στην ΕΕ καθώς και όλες τις σχετικές απαιτήσεις.\nΟι οινολογικές πρακτικές καθορίζονται, επισημαίνονται οι στόχοι τους, καθώς και οι όροι χρήσης τους και οι τύποι οίνων στους οποίους εφαρμόζονται. Περιλαμβάνουν διάφορους τύπους ζύμωσης, επεξεργασίες, παστερίωση ή τρόπους οξίνισης ή αφαλάτωσης του οίνου.\nΟι νέοι κανόνες που εγκρίθηκαν νωρίτερα φέτος ήταν το τελευταίο βήμα στην ευθυγράμμιση της νομοθεσίας για το κρασί με τη Συνθήκη της Λισαβόνας από την Ευρωπαϊκή Επιτροπή. Απλοποιεί τις απαιτήσεις της οινοποίησης παράλληλα με την αύξηση της συνέπειας μεταξύ, αφενός, των οινολογικών πρακτικών της ΕΕ και, αφετέρου, του διεθνούς κώδικα των οινολογικών πρακτικών και του διεθνούς οινολογικού κώδικα του Διεθνούς Οργανισμού Αμπέλου και Οίνου.\nΠροηγούμενο άρθροΔωδεκάνησα: Η Μέλισσα στηρίζει 31 φοιτητές\nΕπόμενο άρθροΌρθολογική διαχείριση αποθεμάτων ειδών ολοθούριων


Πρόγνωση γύρης και ποιότητας του αέρα για Ταβίρα - meteoblue\nΠρόγνωση γύρης και ποιότητας του αέρα για Ταβίρα\nΤο δεύτερο πλαίσιο παρουσιάζει την πρόβλεψη σωματιδίων (PM και σκόνη της ερήμου) για Ταβίρα. Τα αιωρούμενα σωματίδια [PM] είναι μικροσκοπικά στερεά ή υγρά που αιωρούνται στον αέρα. Οι πηγές σωματιδίων μπορούν να είναι φυσικές ή ανθρωπογενείς. Πιό σημαντικά, για τη δημόσια υγεία, είναι τα πολύ μικρά σωματίδια που μπορούν να εισπνευσθούν βαθιά μέσα στον πνεύμονα. Αυτά τα σωματίδια έχουν διάμετρο μικρότερη από 10 μικρά (περίπου το 1/7 του πάχους της ανθρώπινης τρίχας) και ορίζονται ως PM10. Είναι ένα μείγμα υλικών που μπορούν να περιλαμβάνουν καπνό, αιθάλη, σκόνη, αλάτι, οξέα και μέταλλα. Τα σωματίδια σχηματίζονται επίσης από καυσαέρια οχημάτων και βιομηχανιών. Το PM10 είναι ορατό ως θόλωση ή ως αιθαλομίχλη. Τα PM10 είναι από τα πλέον επιβλαβή από όλους τους ατμοσφαιρικούς ρύπους.\nΓια την Ευρώπη, το μετεώγραμμα για την ατμοσφαιρική ρύπανση έχει ένα τέταρτο πάνελ, που δείχνει την πρόγνωση γύρης για Ταβίρα.


Παλλακωνικό Δελτίο: Η Δημοτική Βιβλιοθήκη Σπάρτης θα φιλοξενήσει το προσωπικό αρχείο του Λάκωνα ποιητή: Επιστροφή στον τόπο του ο Νικηφόρος Βρεττάκος\nΤετάρτη, 6 Σεπτεμβρίου 2000\nΗ Δημοτική Βιβλιοθήκη Σπάρτης θα φιλοξενήσει το προσωπικό αρχείο του Λάκωνα ποιητή: Επιστροφή στον τόπο του ο Νικηφόρος Βρεττάκος\n«Με το Ιουλιανό ημερολόγιο 19 του Δεκέμβρη 1911, με το Γρηγοριανό 1 του Γενάρη 1912 . Ήταν πρωί, λίγο πριν από την ανατολή του ήλιου ή λίγο μετά. Ένας υπηρέτης, βαδίζοντας μπροστά, κρατούσε τα γκέμια του αλόγου, κατηφορίζοντας μια πλαγιά με πράσινο, φρέσκο χορτάρι. Πάνω στο άλογο ήταν καθισμένη μια γυναίκα, που κρατιόταν γερά από τα μπροστινά κρικέλια του σαμαριού. Πίσω της βάδιζε ένας άντρας ισχνός, μάλλον κοντός, που πρόσεχε να βρίσκεται σε κάθε στιγμή κοντά στα καπούλια του αλόγου, για κάθε ενδεχόμενο. Ο άντρας ήταν ο πατέρας μου και η γυναίκα η μητέρα μου. Εγώ δεν ήμουνα ακόμη σε τούτο τον κόσμο. Θα γεννιόμουνα το ίδιο εκείνο βράδυ στις Κροκεές».\nΈτσι περιγράφει ο Λάκωνας ποιητής Νικηφόρος Βρεττάκος τις στιγμές πριν από τη γέννησή του, στο αυτοβιογραφικό κείμενο «Οδύνη», που κυκλοφόρησε μετά το θάνατό του, με ευθύνη του γιου, του σκηνοθέτη Κώστα Βρεττάκου. Ογδόντα χρόνια μετά την περιγραφή αυτή, στις 4 Αυγούστου 1991, ο Νικηφόρος Βρεττάκος θα άφηνε οριστικά τον τόπο που αγάπησε, τη Λακωνία, τις Κροκεές και την Πλούμιτσα.\nΔιάλεξε ο ίδιος τον χώρο\nΕννέα χρόνια μετά το θάνατό του, ο Νικηφόρος Βρεττάκος επίστρεψε στον τόπο όπου γεννήθηκε. Το προσωπικό του αρχείο, βιβλία, χειρόγραφα, επιστολές, προσωπικά αντικείμενα, θα φιλοξενούνται πλέον σε μία πτέρυγα της Δημοτικής Βιβλιοθήκης Σπάρτης. Ήταν και δική του επιθυμία, δηλωμένη λίγες μέρες πριν από το θάνατό του. «Είχε μάλιστα διαλέξει ο ίδιος το χώρο», λέει στην η διευθύντρια της Δημοτικής Βιβλιοθήκης Σπάρτης Ελένη Τζανετάκου.\nΤα παιδιά του ποιητή παρέδωσαν στη Δημοτική Βιβλιοθήκη Σπάρτης το μέρος του αρχείου που διέθεταν, με μοναδικό όρο να τοποθετηθεί σε χώρο άνετο, ασφαλισμένο και επισκέψιμο. Τα εγκαίνια του χώρου αυτού γινήκανε στη Σπάρτη, στα τέλη του Σεπτέμβρη. Για τις απαιτούμενες εργασίες στο χώρο της Βιβλιοθήκης, 2 εκατ. δρχ. προσέφερε το υπουργείο Πολιτισμού και 5 εκατ. το υπουργείο Παιδείας.\n«Βιβλία με αφιερώσεις από φίλους ομοτέχνους του θα βρίσκονται στο χώρο όπου θα φιλοξενήσει το αρχείο. Τα υπόλοιπα βιβλία της βιβλιοθήκης του θα ενταχθούν στη Βιβλιοθήκη Σπάρτης. Πρόκειται για βιβλία συγγραφέων παλαιότερων αλλά και νεότερων», λέει ο Κώστας Βρεττάκος, «του Αγγέλου Σικελιανού, με τον οποίο είχε πολύ κοντινή σχέση από το 1947 ως το 1951, του Μενέλαου Λουντέμη, του άλλου Λάκωνα ποιήτη Γιάννη Ρίτσου, του Κώστα Κουλουφάκου, του Τίτου Πατρίκιου, κ.ά.». Ο Κώστας Βρεττάκος έχει ζωντανή την ανάμνηση του Αγγελου Σικελιανού, όταν επισκεπτόταν την οικογένεια Βρεττάκου στον Πειραιά, από τη Σαλαμίνα, όπου έμενε τότε. «Ξεκίνησε μια μέρα από τη Σαλαμίνα για να βρεθεί στο σπίτι-μοναξιά, όπου κατοικούσα, στον Πειραιά. Εκείνη τη στιγμή, ήτανε εκεί μόνη της η μητέρα μου. Τους βρήκα πάνω στην ώρα που διαπληκτίζονταν, ποιος απ’ τους δυο θα φιλούσε το χέρι του άλλου. Η μητέρα μου, που ήταν δυο χρόνια μικρότερή του, δεν μπορούσε να καταλάβει, γιατί είχε αποχτήσει δικαιώματα σεβασμού από έναν τέτοιον άνθρωπο, που η μεγαλόπρεπη παρουσία του έδειχνε όλη την αρχοντική και πνευματική του καταγωγή. (...) Από τότε, ερχόταν συχνά από τη Σαλαμίνα στο σπίτι μου. Τρώγαμε μαζί, αναπαυόταν λίγο, και τον συνόδευα έπειτα ως το πετρελαιοκίνητο καραβάκι που τον ξανάφερνε στη μοναξιά του, ή κάποτε πήγαινα και μαζί του ως εκεί, όπου με φιλοξενούσε τη νύχτα», γράφει στην «Οδύνη», ο Βρεττάκος. Δίπλα στα βιβλία, στο χώρο του αρχείου, τα χαρακτικά της Βάσως Κατράκη και του Τάσου και πολλές φωτογραφίες. Άλλες πορτρέτα, από διάφορες στιγμές της ζωής του στην Ελλάδα ή στα ταξίδια του, και άλλες με συντροφιές· λογοτεχνικές και μη. Τη φροντίδα για την τακτοποίηση και τη διαμόρφωση του χώρου είχαν η διευθύντρια της Δημοτικής Βιβλιοθήκης Σπάρτης Ελένη Τζανετάκου και η φιλόλογος Γεωργία Κακούρου- Χρόνη, που έχει αναλάβει και την ταξινόμηση του αρχείου.\nΕκτός από τα βιβλία και τα προσωπικά αντικείμενα, στη διάθεση των ερευνητών και των φιλολόγων θα είναι και το αρχείο του ποιητή σε ειδική σελίδα στο Internet, ενώ ετοιμάζεται και ένα μικρό οπτικοακουστικό ντοκουμέντο, με μαγνητοφωνημένες απαγγελίες ή ομιλίες του Ν. Βρεττάκου και μερικές, ελάχιστες, στιγμές από τη ζωή του που κινηματογράφησε ο γιος του Κώστας Βρεττάκος. Οι υπεύθυνοι της Βιβλιοθήκης Σπάρτης κάνουν έκκληση σε όσους διαθέτουν σελίδες, χειρόγραφα ή αλληλογραφία του Νικηφόρου Βρεττάκου να τους ενημερώσουν.\nΞενώνας λογοτεχνών το σπίτι του στην Πλούμιτσα\nΕκτός από το αρχείο και το εργαστήριο του ποιητή, θα ξαναζωντανέψει και το πατρικό του σπίτι στην Πλούμιτσα, όπου ξαναγύρισε ο Ν. Βρεττάκος και έζησε εκεί από το 1977 μέχρι το θάνατό του. «Έζησε μια ζωή λιτή, σχεδόν όπως στα παιδικά του χρόνια. Τώρα θα ξαναβρεί το σπίτι του», λέει ο Κώστας Βρεττάκος.\nΞεκίνησε μια προσπάθεια από τον Κώστα Βρεττάκο, μέσω του ΥΠΕΧΩΔΕ, να κηρυχθεί διατηρητέο το σπίτι, με διάθεση να παραδοθεί όλη η περιοχή της Πλούμιτσας στο Δήμο Κροκεών και να μετατραπεί σε ξενώνα λογοτεχνών, αλλά και σε χώρο όπου θα φιλοξενούνται εκδηλώσεις ή συμπόσια. Είναι ένας τόπος γαλήνιος, που απέχει 16 χιλιόμετρα από το κοντινότερο χωριό, τις Κροκεές, με τον Ταΰγετο για σκεπή.\n«Το χτήμα το σκέπαζαν από τη μια άκρη στην άλλη, αιωνόβιες βελανιδιές, με χοντρούς, γκρίζους, χαρακωμένους κορμούς. Έμοιαζαν με στοιχειά, που εκατοντάδες χρόνια νικούσανε τους αγέρες και τις καταιγίδες και στέκονταν πάντοτε όρθια στις θέσεις τους. Είχαν κάτι το πολύ ανθρώπινο, το πολύ γενναίο και το πολύ βασανισμένο», γράφει ο Νικηφόρος Βρεττάκος για το κτήμα της οικογένειας στην Πλούμιτσα. Εκεί, θα επιστρέψει ο Νικηφόρος Βρεττάκος και δεν θα είναι πια μόνος. Θα έχει συντροφιά του νεότερους λογοτέχνες.\nMeet the Greek Australian Who Designed the ‘Aussie Mosque’ - A Sydney suburb is soon to see the opening of a new contemporary mosque, designed by a Greek-Australian architect. Angelo Candalepas is an award-winning ar...\nΗ Δημοτική Βιβλιοθήκη Σπάρτης θα φιλοξενήσει το πρ...\nΘα τιμηθεί η επέτειο του ολοκαυτώματος του 1825


«Εμείς οι 400 εργάτες της Ελληνικής Χαλυβουργίας απεργούμε σαν μια γροθιά για 16η μέρα και συνεχίζουμε.\nΠίσω δεν κάνουμε, διαλέξαμε το δρόμο της τιμής και της αξιοπρέπειας, υπερασπίζουμε το ψωμί και το μέλλον των παιδιών μας.\nΟ αγώνας μας αφορά όλους τους εργαζόμενους.\nΗ παραγωγή, με τη σκληρή δουλειά μας, τα καθημερινά εργατικά ατυχήματα, με νεκρό συνάδελφό μας πέρυσι, από 196.000 τόνους έφτασε στους 266.000 τόνους.\n...ο αγώνας μας, αγώνας όλου του λαού\nΟι χαλυβουργοί τού δώσαμε την απάντηση που πρέπει.\nΝικήσαμε το φόβο, τους εκβιασμούς, την απειλή της πείνας.\nΕίμαστε όρθιοι, είμαστε ήδη νικητές, δεν μπορεί κανείς να μας λυγίσει.\nΟι βιομήχανοι στα γύρω εργοστάσια περίμεναν να έχουμε κουραστεί, να έχουμε πάει για δουλειά με σκυμμένο το κεφάλι, να έχουμε υπογράψει 5ωρο.\nΕνιωσαν τη δύναμή μας, και εμείς μάθαμε περισσότερα.\nΔεκάδες σωματεία μάς στηρίζουν από την πρώτη μέρα.\nΤο ΠΑΜΕ είναι δίπλα μας.\nΕνισχύστε τον αγώνα των χαλυβουργών με κάθε τρόπο.\nΧάνοντας εμείς, ανοίγει η πόρτα για το 5ωρο και την εργασιακή ζούγκλα και στις υπόλοιπες βιομηχανικές μονάδες, οι βιομήχανοι περιμένουν στη γωνία.\nΗ νίκη των χαλυβουργών θα είναι μια μεγάλη νίκη για όλη την εργατική τάξη.\nΓι' αυτό σας θέλουμε στο πλευρό μας, κοντά μας.\n(...) Στηρίξτε τους απεργούς χαλυβουργούς με κάθε τρόπο: Ψηφίσματα και αποφάσεις απ' τα συνδικάτα, φορείς της γειτονιάς, συλλόγους νεολαίας, γυναικών, παντού, τη φυσική σας παρουσία έξω από την πύλη, τη συγκέντρωση χρημάτων για ενίσχυση των οικογενειών των χαλυβουργών, συγκέντρωση τροφίμων.\nΗ νίκη θα είναι δύσκολη, μα θα είναι δική μας!\nΟι χαλυβουργοί δε σκύβουν το κεφάλι, μαζί με το λαό αντίσταση και πάλη.\nΗ Γενική Συνέλευση των εργαζομένων στην Ελληνική Χαλυβουργία»\nΕνα ανεπανάληπτο μάθημα ζωής και αγώνα έδωσαν χτες οι απεργοί στη γενιά των παιδιών τους.\nΟταν μαθητές του 1ου ΕΠΑΛ Αθηνών - Μεταξουργείου βρέθηκαν στο πλευρό των χαλυβουργών.\nΑψηφώντας απειλές και εκβιασμούς για απουσίες και αποβολές άφησαν τα θρανία, για λίγη ώρα, για να διδαχτούν ένα διαφορετικό μάθημα, αυτό του ταξικού αγώνα και της οργανωμένης πάλης που θα καλεστούν και οι ίδιοι να δώσουν σαν μέλη της νέας γενιάς της εργατικής τάξης.\nΚαι το χτεσινό μάθημα από τους δασκάλους - απεργούς εδώ και 16 μέρες αποτέλεσε ισχυρό δίδαγμα για το πώς δίνεται ο ταξικός αγώνας απέναντι στους εκπροσώπους του μεγάλου κεφαλαίου.\nΤην ίδια στιγμή, οι απεργοί χαλυβουργοί, με τη συγκίνηση ζωγραφισμένη στα πρόσωπά τους, αντιλήφθηκαν τη μεγάλη αξία που έχει αποκτήσει πλέον η πολυήμερη μάχη που δίνουν και αφορά πλέον και το μέλλον των παιδιών όλης της εργατικής τάξης.\nΟι μαθητές μπήκαν στο εργοστάσιο κάτω από θερμά χειροκροτήματα των εργαζομένων που εκείνη την ώρα ετοιμάζονταν για την κρίσιμη Γενική τους Συνέλευση.\n«Ο αγώνας που γίνεται εδώ, είναι ο αγώνας που δίνουν πατεράδες για όλα τα παιδιά της εργατικής τάξης», φώναξε από τα μεγάφωνα ο Γιώργος Σιφωνιός, πρόεδρος του σωματείου.\nΟ Αντρέας Πούλος, εκπροσωπώντας τους μαθητές, παίρνει το λόγο, ανακοινώνοντας τη μικρή αλλά σημαντική συνεισφορά αλληλεγγύης τους στον αγώνα των εργαζομένων, παραδίδοντας στιλό και τετράδια για τα παιδιά των απεργών και διάβασε στη συνέχεια το ψήφισμά τους, που μεταξύ άλλων τόνιζε: «Η αλύγιστη στάση αυτών των εργατών, η συνέχιση του αγώνα, παρά τις απειλές της εργοδοσίας και με όλα τα έξοδα για τη συντήρηση των οικογενειών τους να "τρέχουν", δίνει σε εμάς τους μαθητές το παράδειγμα αλλά και το θάρρος για τη συνέχιση των αγώνων μας στο πλάι των εργαζόμενων γονιών μας»!\nυσ «Οι ρόλοι σήμερα άλλαξαν. Οι δάσκαλοι αυτών των παιδιών είστε εσείς και τους δίνετε το καλύτερο μάθημα», σημειώνει παίρνοντας το λόγο μια καθηγήτρια που συνόδευε τους μαθητές.\nΑναρτήθηκε από dimitris στις 8:47 μ.μ.\nΕΥΡΥΤΑΝΑΣ ΙΧΝΗΛΑΤΗΣ 17 Νοεμβρίου 2011 - 11:25 μ.μ.\nΌλοι δίπλα στους απεργούς εργάτες. Υλικά και ηθικά.\ndimitris 18 Νοεμβρίου 2011 - 9:24 π.μ.\nΕυρυτανα ιχνηλατη καλημερα, συμπαρασταση για να κοπει η ορεξη των περικοπων, απο τ'αφεντικα...


Οι Γαργαλιάνοι και ο «Κινηματογράφος» [εικόνες]\nΑρχική/Τοπικά Νέα/Οι Γαργαλιάνοι και ο «Κινηματογράφος» [εικόνες]\nNewsroom Send an email 2 εβδομάδες πρινΤελευταία Ενημέρωση: 2 Ιανουαρίου 2022\n0 2,612 8 minutes read\nΣτο γεύμα της Ομογένειας στο πρέσβη Γεώργιο Ρούσσο το 1918\nΣήμερα αποφάσισα να μιλήσουμε για κάτι που αγγίζει τα όρια του παραμυθιού , του υπερβατικού και του ανέγγιχτου . Είναι άλλωστε και αυτές οι γιορτές , που όχι μόνο το επιτρέπουν , αλλά και το αναζητούν . Γαργαλιάνοι και Κινηματογράφος λοιπόν . Στην άλλη όχθη του Ατλαντικού , άνθρωποι που ζήτησαν μια καλύτερη τύχη , συναντήθηκαν με το μύθο και τους ανθρώπους που τον δημιούργησαν . Η πιο κάτω Ιστορία είναι μέρος μόνο , του όλου θέματος .\nΟι Παπαχριστοφιλαίοι στην Αμερική .\nΉταν το 1903, που ήρθε και η σειρά του Τζίμη να φύγει για την Αμερική . Τα παιδιά του Γιάννη Παπαχριστοφίλου – του Χοντρόγιαννη όπως τον αποκαλούσαν – και της Ειρήνη Γαλάνη αναζήτησαν την ευκαιρία στην χώρα του ορθολογισμού . Η περιουσία της οικογένειας μικρή , είχε εκμηδενιστεί μιας και ο Γιάννης έπρεπε να παντρέψει τις αδελφές και δεν ήταν λίγες . Και τα κατάφερε καλά . Οι αδερφάδες του παντρεύτηκαν τους καλύτερους σ’ αυτή την κοινωνία .\nΕίχαν φύγει ήδη τα αδέλφια του , ο Αντώνης , η Λευκοθέα , η Μαρία και ο Λεωνίδας .\nΠρώτος σταθμός στο νησί Ellis . Όπως όλοι , στη διαλογή . Το ποτάμι των εξαθλιωμένων στοιβαζόταν στις ουρές της ελπίδας . Εκεί ο Τζίμης κερδίζει την συμπάθεια των ανθρώπων και του δίνουν διπλή μερίδα φαγητό μέχρι να φτάσει στο τελικό προορισμό , το Chicago .\nΠρώτη δουλειά μικροπωλητής ξηρών καρπών στο σταθμό του τρένου . Όλη του , η πραμάτεια σε μία τάβλα , κρεμασμένη από το λαιμό . Οι δουλειές πήγαιναν καλά , όχι ότι δεν υπήρχαν και απρόοπτα . Ένα πρωί ένας έγχρωμος προσπάθησε να του κλέψει το βίο του και πιάστηκαν στα χέρια . Η τοπική εφημερίδα σχολίασε το γεγονός με τίτλο «Ελληνο -Αφρικανική σύρραξη στην Αμερική» . Τα αδέλφια αγαπημένα και μονιασμένα προχωρούν. Η Μαρία σπουδάζει και παντρεύεται τον διαπρεπή Έλληνα της ομογένειας και διακεκριμένο έμπορο Γεώργιο Βατσινέα . Άνθρωπος που βοήθησε πολλαπλώς την κοινωνία των Γαργαλιάνων .\nΗ οικογένεια της Μαρίας ήταν διαπρεπής και εις το σπίτι της φιλοξένησε επί μακρόν τον τότε διάδοχο του Ελληνικού Θρόνου Παύλο .\nΟ Τζίμης με τον Παύλο έμειναν επι μακρόν στο ίδια δωμάτιο.\nΌταν ο Παύλος σαν βασιλέας τότε επισκέφτηκε την πόλη των Γαργαλιάνων για τα αποκαλυπτήρια του αγάλματος του Τέλλου Άγρα έμεινε στο σπίτι του Τζίμη , αφού δεν υπήρχαν οι κατάλληλοι ξενώνες για την φιλοξενία των υψηλών προσκεκλημένων του Δήμου μας . Η οικογένεια είχε περιοριστεί στα βορινά δωμάτια του σπιτιού , γιατί αυτό απαιτούσε , η ασφάλεια των προσώπων . Μια φωτογραφία της Μαρίας Βατσινέα στο χωλ του σπιτιού έφερε την αποκάλυψη του οικοδεσπότη και ακολούθησαν οι προσωπικές στιγμές του εναγκαλισμού , των αναμνήσεων και των δακρύων .\nΟ Αντώνης διέπρεψε και αυτός ασχολήθηκε με την εστίαση και το εμπόριο τροφίμων . Οι επιχειρηματικές του ικανότητες και το δαιμόνιο του τον έφεραν στη κορυφή του κόσμου και το αποκαλούσαν ως τον « Βασιλιά της Ζάχαρης» τίτλο που απέκτησε μιας και μέσω του χρηματιστηρίου προϊόντων ήλεχθε όλο το εμπόριο ζάχαρης της Αμερικής . Έκανε οικογένεια και απέκτησε τρία παιδιά το Θόδωρο που σπούδασε Βιολογία και έφτασε στα ανώτερα κλιμάκια ασφάλειας της Αμερικής . Τη Βασιλική σύντροφο στη ζωή του Αρεοπαγίτη Γεώργιου Καλογερόπουλου και λογοτέχνη « Θέμη Τριφύλιου». Και την Ειρήνη που διέπρεψε στο εμπόριο ρούχων και στην Μόδα και δεν άργησε να κάνει μια λαμπρή καριέρα στη Ζωγραφική κερδίζοντας τον κόσμο της Τέχνης . Η Βασιλική και Ο Γιώργος αποκτούν δύο παιδιά τον Αντώνη και την Έλλεν οι οποίοι εξελίχθηκαν σε διαπρεπείς νομικούς και η Έλλεν Τσαμαδού κατέκτησε τον χώρο της Λογοτεχνίας και των Γραμμάτων .\nΗ Λεκοθέα έζησε και αυτή το μύθο της κάνοντας δύο διακεκριμένους γάμους με το Χάρακα και ύστερα με τον Κογιώνη .\nΟ Λεωνίδας ως πολιτικός μηχανικός διέπρεψε και αυτός δημιουργώντας οικογένεια που συνεχίζει και τώρα μεγαλουργεί στην Αμερική .\nΟ Τζίμης Παπαχριστοφίλου\nΚύλησαν τα χρόνια και κατάφερε να δημιουργήσει τρία πολυτελή εστιατόρια κοντά στη Λίμνη του Σικάγο , που το ένα υπάρχει ακόμη και σήμερα . Στη διαδρομή του, και περί τις αρχές της δεκαετίας του 1920 συναντάει την Mary Pickford μια γυναίκα που τον σημάδεψε και συνόδεψε την μνήμη του σε όλη του τη ζωή , μνήμες που συντηρούσε μια μπιζουτιέρα της , που του χάρισε.\nΟ Τζίμης και η οικογένειά του είχαν φθάσει ήδη στην κορυφή της Ομογένειας στην Αμερική .\nΕικ. Στο γεύμα της Ομογένειας στο πρέσβη Γεώργιο Ρούσσο το 1918\nΑλλά ποια ήταν η Μαίρη Πίκφορντ ;\nΗ Μαίρη Πίκφορντ (Mary Pickford, 8 Απριλίου 1892 – 29 Μαΐου 1979) ήταν Καναδή ηθοποιός, σκηνοθέτης και παραγωγός.\nΒραβεύτηκε με Όσκαρ Γυναικείας Ερμηνείας για την πρώτη ομιλούσα ταινία της, του 1929 , η Κοκέτα (Coquette). Ήταν η πρώτη γυναίκα που τιμήθηκε με Όσκαρ . Η Πίκφορντ υπήρξε επίσης συνιδρύτρια της εταιρίας παραγωγής ταινιών United Artists καθώς κι ένα από τα 36 ιδρυτικά μέλη της Αμερικανικής Ακαδημίας Κινηματογραφικών Τεχνών και Επιστημών.\nΩς ηθοποιός ήταν μια από τις μεγαλύτερες σταρ του βωβού κινηματογράφου και στα χρόνια της δόξας της ήταν γνωστή ως «η Αγαπημένη της Αμερικής» ως «Μικρή Μαίρη» ή ως «Το κορίτσι με τις χρυσές μπούκλες» . Σημαντικότερες ταινίες της Πίκφορντ ήταν οι Rebecca of Sunnybrook Farm, 1917, Stella Maris, 1918, Μικρός Λόρδος (Little Lord Fauntleroy, 1921), Μπεν Χουρ (Ben-Hur: A Tale of the Christ, 1925) και My Best Friend, 1927.\nΑποτέλεσε μια από τις πρωτοπόρους ηθοποιούς της πρώιμης περιόδου του Χόλυγουντ και είχε τεράστια επιρροή, όσον αφορά την υποκριτική μπροστά από τον κινηματογραφικό φακό, για τις γενιές που ακολούθησαν. Παραμένει μέχρι και τις μέρες μας μια από τις σημαντικότερες ερμηνεύτριες και παραγωγούς της περιόδου του βωβού κινηματογράφου και οι όροι σύμβασης που έθετε στους παραγωγούς με τους οποίους συνεργαζόταν ήταν καίριοι για τη διαμόρφωση της κινηματογραφικής βιομηχανίας του Χόλυγουντ , τα χρόνια που ακολούθησαν. Λόγω της τεράστιας προσφοράς της στον Αμερικανικό Κινηματογράφο, το Αμερικανικό Ινστιτούτο Κινηματογράφου την κατέταξε στην 24η θέση στη λίστα με τις μεγαλύτερες σταρ όλων των εποχών.\nΕίναι και η πρώτη επαφή των Παπαχριστοφιλαίων με τον κινηματογράφο .\nΤο 1954 ο Τζίμης Παπαχριστοφίλου επιστρέφει στην Αμερική για δουλειές του . Από την Αμερική στέλνει στη κόρη του Ρένα , ένα απόκομμα Ελληνικής εφημερίδας, όπου είχε μια συνέντευξη της Μαίρη Πίκοφορντ «περί ευτυχίας» .\nΨάχνοντας μέσα στην μπιζουτιέρα βρήκα αυτό το απόκομμα .\nΣτο κάτω μέρος του αποκόμματος γράφει : «συμπάθειά μου από τα παλιά χρόνια, σπουδαία γυναίκα, συνέχεια….»\nΗ Μαίρη Πίκφορντ και η «ευτυχία»\nΕπί τη ευκαιρία μιας Πρωτοχρονιάς , Αμερικανός δημοσιογράφος ερώτησε την τόσο δημοφιλή πάντοτε ηθοποιό Μαίρη Πίκφορντ αν είναι ευτυχισμένη .\nΗ Μαίρη Πίκοφορντ απάντησε\n« εις το ερώτημα αυτό που μου αποτείνετε σας απαντώ χωρίς τον παραμικρόν δισταγμό :\n« -Ημπορείτε να βεβαιωθείτε ότι είμαι ευχαριστημένη απλώς . Μου είναι αδύνατον να ειπώ, ότι είμαι ευτυχισμένη . Εξ άλλου ο άνθρωπος είναι ευτυχής μονάχα εν συγκρίσει με τους άλλους ανθρώπους . Είναι αδύνατον εις τον κόσμον αυτόν να υπάρξει πλήρης και απόλυτος ευτυχία …Πιθανόν η απάντησίς μου αυτή να ξαφνιάσει μερικούς και να την βρουν πολύ φιλοσοφική … Τι τα θέλετε όμως έμαθα μέρα με τη μέρα να είμαι φιλόσοφος – αρετή σπάνια για μια γυναίκα…Τα βαρύτιμα δώρα , τα κολακευτικά λόγια , δεν μπορούν να με κάνουν πιά ευτυχισμένη .\nΕν τούτοις υπάρχουν και πολλά πράγματα , τα οποία με κάνουν να δοκιμάζω το συναίσθημα αυτό , που λέγεται ευτυχία. Το πρωί , επί παραδείγματι όταν ο αέρας είναι καθαρός και ο ήλιος λάμπει με καλοσύνη εις το γαλανό στερέωμα , αισθάνομαι απερίγραπτον χαράν , που συγγενεύει με την ευτυχίαν.\nΚαι η χαρά αυτή μεταβάλλεται εις παιδικό ενθουσιασμό , όταν ημπορώ να κυλισθώ εις το πράσινο χορτάρι μαζί με τα τέσσερα σκυλιά μου- τέσσαρας καλύτερους φίλους μου …\nΌταν επισκέφθην μαζί με τον άνδρα μου τον Ντώγκλας Φαίρμπανκς , τα ερείπια και τας κατακόμβας της Πομπηίας , εδοκίμασα ορισμένα συναισθήματα που μ’ έκαναν να βλέπω τον κόσμον από εκείνη την στιγμήν με διαφορετικό μάτι.\nΒλέποντας τα σκορπισμένα κόκκαλα τόσων ανθρώπων και τους σκελετούς που άρχισαν να μεταβάλλονται σε σκόνη κατάλαβα για πρώτη φορά πόσο ευήμερος και μάταιος είναι η ζωή του ανθρώπου ….Υπάρχουν όμως και ορισμένα ωραία πράγματα που διασκεδάζουν ολίγον το φρικτό όραμα του θανάτου …\nΤα πρώτα λουλούδια της Άνοιξης , τα μικρά πουλιά , το αθώο χαμόγελο του βρέφους, όλα αυτά μας πλησιάζουν προς την ζωήν μας κάνουν …έως να μας θυμηθεί Εκείνος .\nΣήμερα είμαι πολύ πιο ευτυχισμένη , παρά τότε που ήμουν φτωχή . Είναι μεγάλη αλήθεια , ότι είμεθα όλοι μικρά παιδιά και αγαπάμε ότι βλέπουμε να λάμπει και να γυαλίζει . Οι άνθρωποι που περιφρονούν τον πλούτο , είναι μισοί άνθρωποι ..\nΚαι τα βάσανα μου έμαθαν όμως πολλά πράγματα και συνετέλεσαν εις το ημπορώ να εκτιμήσω καλύτερα την ευτυχία μου . Ο πόνος είναι το μεγαλύτερο στοιχείο της ζωής . Μια από τας πολλάς αφορμάς , που με έκαναν να προσπαθήσω να ξεπεράσω τον εαυτόν μου είναι , ότι από μικρή το καταστρεπτικό βάρος της ευθύνης . Όταν απέθανε ο πατέρας και άφησε μια ολόκληρη οικογένεια χωρίς προστάτη , ήμουν μικρό κοριτσάκι αλλά μεγαλύτερο από όλα τ’ αδέλφια μου . Και τα εφρόντισα όσο μου το επέτρεπαν οι δυνάμεις μου.»\nΜετά τον θάνατό της Ακαδημία Γραμμάτων και Τεχνών του Καναδά τιμά την Μαίρη Πίκφορντ με την ανέγερση προτομής της στο χώρο της Ακαδημίας .\nΗ Μαίρη Πίκφορντ περνά στο κόσμο του Μύθου και οι σύγχρονοί της δημιουργούν διαρκώς γύρω από το θρύλο της , φτάνοντας ακόμα να δημιουργήσουν κοτλέιλ ποτών με το όνομά της .\nΟ Γαργαλιανιώτης δίπλα στον Τσάρλι Τσάπλιν .\nΜέσα σ΄ αυτή τη σχέση αναδύεται ο Χρίστος Παπαδόπουλος γιός της αδελφής του Τζίμη , Ελένης ή Μωϋσίνας και του Γεώργιου Παπαδόπουλου( Μωυσή) από την Κυπαρισσία , που κάνει την εμφάνιση του δίπλα στον Tsarly Tsaplin σε ρόλους κομπάρσου αρχικά , αλλά ένα ατύχημα συνεπεία πτώσης από άλογο , του ανέκοψε πρόωρα τα όνειρα για μια σταδιοδρομία στο κινηματογράφο . Γυρνώντας στην Ελλάδα η μητέρα του τον έδιωξε και δεν του συγχώρησε ποτέ αυτό το τόλμημα . Το να είσαι ηθοποιός εκείνη την εποχή , για κάποιους, ήταν ντροπή.\nΟ Λουδοβίκος Παπαχριστοφίλου ή Louis Papas .\nΟ Τζίμης είχε αδελφό και τον Βασίλη Παπαχριστοφίλου ή Κάργα επιτυχημένο έμπορο των Γαργαλιάνων .\nΟ Λουδοβίκος Παπαχριστοφίλου ( Δεξιά) με τον φίλο του Μίμη Νικολόπουλου μετέπειτα ιατρού .\nΣτο τέλος της δεκαετίας του 1940 ο Λουδοβίκος Παπαχριστοφίλου , γιός του Βασίλη , και της Μαρίας Κακίση από την Κυπαρισσία μετά την ολοκλήρωση των σπουδών του ως εσωτερικός σε κολέγιο των Αθηνών αρχικά και μετά στο Οικονομικό Πανεπιστήμιο δραστηριοποιείται επιχειρηματικά στο χώρο του θεάτρου και του κινηματογράφου . Εγκατεστημένος και αυτός στο Σικάγο αγοράζει το 50% του φημισμένου θεάτρου του Liberty Theatre,135 S. Halsted Street, Chicago, IL 60661.\nΚαι την δεκαετία του 1950 αγοράζει το Avon Theatre, 3327 W. Fullerton Avenue, Chicago, IL 60647, πουλώντας το μερίδιό του από το Liberty Theatre.\nΝυμφεύετε την Αδαμαντία Παναγόπουλου , θετή κόρη του Τζίμη Παπαχριστοφίλου και μετατρέπουν το Avon Theatre σε ένα χώρο αποκλειστικά Ελληνικού ενδιαφέροντος με προβολή Ελληνικών ταινιών και φιλοξενία όλων των ελληνικών θεατρικών θιάσων , που περιόδευαν στην Αμερική . Γίνεται εύκολα αντιληπτό ότι από το Avon Theatre πέρασε το σύνολο του καλλιτεχνικού κόσμου της Ελλάδος .\nΣήμερα η δισέγγονη του Τζίμη Παπαχριστοφίλου , Ειρήνη Δ. Κατσίβελα εργάζεται στo Filmnet συνεχίζοντας ίσως μια παράδοση .\nΑλλά αν αυτά γίνονται στην Αμερική , τι γίνεται άραγε στους Γαργαλιάνους ;\nΗ πρώτη ομιλούσα ταινία στους Γαργαλιάνους το 1932.\nΗ ταινία « Μαρία η Πενταγιώτισσα» στους Γαργαλιάνους .\n«Ο γνωστός ανά το Πανελλήνιο διευθυντής της Ελληνικής κινηματογραφικής εταιρίας « Αζαξ – Φιλμ» κ. Α. Μανδράς περιοδεύων ανά την Πελοπόννησον αφίχθηκε την περασμένη Κυριακή εις την πόλιν μας , φέρων μαζί του την ταινία « Μαρία η Πενταγιάτισσα» την οποίαν και προέβαλε εις την εδώ αίθουσα κινηματογράφου . Ο κόσμος αθρόως έσπευσε να παρακολουθήσει την προβολή της κατακλύσας ασφυκτικώς την αίθουσα .\nΗ ταινία παρουσιάστηκε στην Αθήνα το 1929-30»\nΠατρίς του Πύργου 1932\nΗ ταινία στους Γαργαλιάνους παρουσιάσθηκε στην αίθουσα κινηματογράφου «Τιτάνια» του σπουδαίου Γαργαλιανιώτη Κων. Μίχαλου .